《诗经》 (毛诗)

古典诗歌

检阅制作：糟木匠

古典插图版

根据版本：孔颖达疏

《诗经注疏》（四库全书版）

木匠的私人藏书

www.m9981.com

. 说明：

《诗经》为儒家十三经之一，本名叫《诗》，汉代起列为儒家之经典并列于官学，宋时定名为《诗经》。

根据《史记．孔子世家》记载，《诗》最早有三千篇，孔子将其加以重编，删除重复、并取其符合礼义教化者，仅留约三百零五篇，故有《诗三百》之名：

古者诗三千余篇，及至孔子，去其重，取可施于礼义，上采契后稷，中述殷周之盛，至幽厉之缺，始于衽席，故曰“关雎之乱以为风始，鹿鸣为小雅始，文王为大雅始，清庙为颂始”。三百五篇孔子皆弦歌之，以求合韶武雅颂之音。礼乐自此可得而述，以备王道，成六艺。

汉时《诗》学分为齐、鲁、韩、毛四家，现今传世者只有鲁国毛亨的《毛诗》，其中《鲁诗》至西晋时已亡，而《齐诗》则亡于三国曹魏，《韩诗》亡于宋。

数位经典网站的《诗经》是以汉郑康成笺、唐陆德明音义、孔颖达疏的《毛诗正义》（《诗经注疏》为底本做校对，除取诗文之外，亦保留《毛诗》中每首诗的序文，并附孔颖达《毛诗正义序》，是一相当便于直接阅读与引用的《诗经》版本。

. 毛诗正义序

毛诗正义序

唐孔颖达　撰

夫《诗》者，论功颂德之歌，止僻防邪之训，虽无为而自发，乃有益于生灵。六情静于中，百物荡于外，情缘物动，物感情迁。若政遇醇和，则欢娱被于朝野，时当惨黩，亦怨剌形于咏歌。作之者所以畅怀舒愤，闻之者足以塞违从正。发诸情性，谐于律吕，故曰“感天地，动鬼神，莫近于《诗》”。此乃《诗》之为用，其利大矣。

若夫哀乐之起，冥于自然，喜怒之端，非由人事。故燕雀表啁噍之感，鸾凤有歌舞之容。然则《诗》理之先，同夫开辟，《诗》迹所用，随运而移。上皇道质，故讽谕之情寡。中古政繁，亦讴歌之理切。唐、虞乃见其初，牺、轩莫测其始。于后时经五代，篇有三千，成、康没而颂声寝，陈灵兴而变风息。先君宣父，厘正遗文，缉其精华，褫其烦重，上从周始，下暨鲁僖，四百年间，六诗备矣。卜商阐其业，雅颂与金石同和；秦正燎其书，简牍与烟尘共尽。

汉氏之初，《诗》分为四：申公腾芳于鄢郢，毛氏光价于河间，贯长卿传之于前，郑康成笺之于后。晋、宋、二萧之世，其道大行；齐、魏两河之间，兹风不坠。其近代为义疏者，有全缓、何胤、舒瑗、刘轨思、刘丑、刘焯、刘炫等。然焯、炫并聪颖特达，文而又儒，擢秀干于一时，骋绝辔于千里，固诸儒之所揖让，日下之无双，于其所作疏，内特为殊绝。今奉敕删定，故据以为本。

然焯、炫等负恃才气，轻鄙先达，同其所异，异其所同，或应略而反详，或宜详而更略，准其绳墨，差忒未免，勘其会同，时有颠踬。今则削其所烦，增其所简，唯意存于曲直，非有心于爱憎。谨与朝散大夫行太学博士臣王德韶、征事郎守四门博士臣齐威等对共讨论，辨详得失。至十六年，又奉敕与前修疏人及给事郎守太学助教云骑尉臣赵干叶、登仕郎守四门助教云骑尉臣贾普曜等，对敕使赵弘智覆更详正，凡为四十卷，庶以对扬圣范，垂训幼蒙，故序其所见，载之于卷首云尔。

第01卷 国风-周南***

. 关雎

**序：《关雎》，后妃之德也，风之始也，所以风天下而正夫妇也，故用之乡人焉，用之邦国焉。

**风，风也，教也，风以动之，教以化之。诗者，志之所之也，在心为志，发言为诗。情动于中，而形于言。言之不足，故嗟叹之。嗟叹之不足，故永歌之。永歌之不足，不知手之、舞之、足之、蹈之也。

**情发于声，声成文，谓之音。治世之音，安以乐，其政和。乱世之音，怨以怒，其政乖。亡国之音，哀以思，其民困。故正得失，动天地，感鬼神，莫近于诗。先王以是经夫妇，成孝敬，厚人伦，美教化，移风俗。

**故《诗》有六义焉：一曰“风”，二曰“赋”，三曰“比”，四曰“兴”，五曰“雅”，六曰“颂”。上以风化下，下以风刺上，主文而谲谏，言之者无罪，闻之者足以戒，故曰“风”。至于王道衰，礼义废，政教失，国异政，家殊俗，而变风变雅作矣。国史明乎得失之迹，伤人伦之废，哀刑政之苛，吟咏情性，以风其上，达于事变而怀其旧俗者也，故变风发乎情，止乎礼义。发乎情，民之性也；止乎礼义，先王之泽也。是以一国之事，系一人之本，谓之“风”。言天下之事，形四方之风，谓之“雅”。“雅”者，正也，言王政之所由废兴也。政有小大，故有《小雅》焉，有《大雅》焉。“颂”者，美盛德之形容，以其成功告于神明者也。是谓四始，《诗》之至也。

**然则《关雎》、《麟趾》之化，王者之风，故系之周公。“南”言化自北而南也。《鹊巢》、《驺虞》之德，诸侯之风也，先王之所以教，故系之召公。《周南》《召南》，正始之道，王化之基。是以《关雎》乐得淑女以配君子，忧在进贤，不淫其色，哀窈窕思贤才而无伤善之心焉，是《关雎》之义也。

关关雎鸠，在河之洲。窈窕淑女，君子好逑。

参差荇菜，左右流之。窈窕淑女，寤寐求之。求之不得，寤寐思服。悠哉悠哉，辗转反侧。

参差荇菜，左右采之。窈窕淑女，琴瑟友之。参差荇菜，左右芼之。窈窕淑女，钟鼓乐之。

**关雎五章，章四句。故言三章，一章章四句、二章章八句。

. 葛覃

**序：《葛覃》，后妃之本也。后妃在父母家则志在于女功之事，躬俭节用，服浣濯之衣，尊敬师傅，则可以归安父母，化天下以妇道也。

葛之覃兮，施于中谷，维叶萋萋黄鸟于飞，集于灌木，其鸣喈喈。

葛之覃兮，施于中谷，维叶莫莫。是刈是濩，为絺为绤，服之无斁。

言告师氏，言告言归，薄污我私。薄浣我衣，害浣害否，归宁父母。

**葛覃三章，章六句。

. 卷耳

**序：《卷耳》，后妃之志也，又当辅佐君子，求贤审官，知臣下之勤劳，内有进贤之志，而无险诐私谒之心，朝夕思念，至于忧勤也。

采采卷耳，不盈顷筐，嗟我怀人，置彼周行。

陟彼崔嵬，我马虺隤，我姑酌彼金罍，维以不永怀。

陟彼高冈，我马玄黄，我姑酌彼兕觥，维以不永伤。

陟彼砠矣，我马瘏矣，我仆痡矣，云何吁矣。

**卷耳四章，章四句。

. 樛木

**序：《樛木》，后妃逮下也，言能逮下而无嫉妒之心焉。

南有樛木，葛藟累之，乐只君子，福履绥之。

南有樛木，葛藟荒之，乐只君子，福履将之。

南有樛木，葛藟萦之，乐只君子，福履成之。

**樛木三章，章四句。

. 螽斯

**序：《螽斯》，后妃子孙众多也。言若螽斯，不妒忌，则子孙众多也。

螽斯羽，诜诜兮，宜尔子孙，振振兮。

螽斯羽，薨薨兮，宜尔子孙，绳绳兮。

螽斯羽，揖揖兮，宜尔子孙，蛰蛰兮。

**螽斯三章，章四句。

. 桃夭

**序：《桃夭》，后妃之所致也。不妒忌，则男女以正，婚姻以时，国无鳏民也。

桃之夭夭，灼灼其华，之子于归，宜其室家。

桃之夭夭，有蕡其实，之子于归，宜其家室。

桃之夭夭，其叶蓁蓁，之子于归，宜其家人。

**桃夭三章，章四句。

. 兔罝

**序：《兔罝》，后妃之化也。《关雎》之化行，则莫不好德，贤人众多也。

肃肃兔罝，椓之丁丁，赳赳武夫，公侯干城。

肃肃兔罝，施于中逵，赳赳武夫，公侯好仇。

肃肃兔罝，施于中林，赳赳武夫，公侯腹心。

**兔罝三章，章四句。

. 芣苢

**序：《芣苢》，后妃之美也。和平，则妇人乐有子矣。

采采芣苢，薄言采之 。 采采芣苢，薄言有之。

采采芣苢，薄言掇之 。 采采芣苢，薄言捋之。

采采芣苢，薄言袺之 。 采采芣苢，薄言襭之。

**芣苢三章，章四句。

. 汉广

**序：《汉广》，德广所及也。文王之道被于南国，美化行乎江汉之域，无思犯礼，求而不可得也。

南有乔木，不可休息，汉有游女，不可求思 。汉之广矣，不可泳思，江之永矣，不可方思。

翘翘错薪，言刈其楚，之子于归，言秣其马 。汉之广矣，不可泳思，江之永矣，不可方思。

翘翘错薪，言刈其蒌，之子于归，言秣其驹 。汉之广矣，不可泳思，江之永矣，不可方思。

**汉广三章，章八句。

. 汝坟

**序：《汝坟》，道化行也。文王之化，行乎汝坟之国，妇人能闵其君子，犹勉之以正也。

遵彼汝坟，伐其条枚，未见君子，惄如调饥。

遵彼汝坟，伐其条肄，既见君子，不我遐弃。

鲂鱼赪尾，王室如毁，虽则如毁，父母孔迩。

**汝坟三章，章四句。

. 麟之趾

**序：《麟之趾》，《关雎》之应也。关雎之化行，则天下无犯非礼。虽衰世之公子，皆信厚如麟趾之时也。

麟之趾，振振公子，于嗟麟兮。

麟之定，振振公姓，于嗟麟兮。

麟之角，振振公族，于嗟麟兮。

**麟之趾三章，章三句。

周南之国十一篇，三十六章，百五十九句

第02卷 国风-召南***

. 鹊巢

**序：《鹊巢》，夫人之德也。国君积行累功，以致爵位；夫人起家而居，有之德如鸤鸠，乃可以配焉。

维鹊有巢，维鸠居之。之子于归，百两御之。

维鹊有巢，维鸠方之。之子于归，百两将之。

维鹊有巢，维鸠盈之。之子于归，百两成之。

**鹊巢三章，章四句。

. 采蘩

**序：《采蘩》，夫人不失职也。夫人可以奉祭祀，则不失职矣。

于以采蘩，于沼于沚。于以用之，公侯之事。

于以采蘩，于涧之中。于以用之，公侯之宫。

被之僮僮，夙夜在公。被之祁祁，薄言还归。

**采蘩三章，章四句。

. 草虫

**序：《草虫》，大夫妻能以礼自防也。

喓喓草虫，趯趯阜螽。未见君子，忧心忡忡。亦既见止，亦既觏止，我心则降！

陟彼南山，言采其蕨。未见君子，忧心惙惙。亦既见止，亦既觏止，我心则说！

陟彼南山，言采其薇。未见君子，我心伤悲。亦既见止，亦既觏止，我心则夷！

**草虫三章，章七句。

. 采苹

**序：《采苹》，大夫妻能循法度也。能循法度，则可以承先祖、共祭祀矣。

于以采苹，南涧之滨。于以采藻，于彼行潦。

于以盛之，维筐及筥。于以湘之，维锜及釜。

于以奠之，宗室牖下。谁其尸之，有齐季女。

**采苹三章，章四句。

. 甘棠

**序：《甘棠》，美召伯也。召伯之教，明于南国。

蔽芾甘棠，勿翦勿伐，召伯所茇。

蔽芾甘棠，勿翦勿败，召伯所憩。

蔽芾甘棠，勿翦勿拜，召伯所说。

**甘棠三章，章三句。

. 行露

**序：《行露》，召伯听讼也。衰乱之俗微，贞信之教兴，强暴之男不能侵陵贞女也。

厌邑行露。岂不夙夜，谓行多露。

谁谓雀无角，何以穿我屋？谁谓女无家，何以速我狱？虽速我狱，室家不足。

谁谓鼠无牙，何以穿我墉？谁谓女无家，何以速我讼？虽速我讼，亦不女从。

**行露三章，一章三句、二章章六句。

. 羔羊

**序：《羔羊》，《鹊巢》之功致也，召南之国化文王之政，在位皆节俭正直，德如羔羊也。

羔羊之皮，素丝五紽。退食自公，委蛇委蛇。

羔羊之革，素丝五緎。委蛇委蛇，自公退食。

羔羊之缝，素丝五总。委蛇委蛇，退食自公。

**羔羊三章，章四句。

. 殷其雷

**序：《殷其雷》，劝以义也。召南之大夫远行从政，不遑宁处其室家，能闵其勤劳，劝以义也。

殷其雷，在南山之阳。何斯违斯？莫敢或遑。振振君子，归哉归哉！

殷其雷，在南山之侧。何斯违斯？莫敢遑息。振振君子，归哉归哉！

殷其雷，在南山之下。何斯违斯？莫或遑处。振振君子，归哉归哉！

**殷其雷三章，章六句。

. 标有梅

**序：《摽有梅》，男女及时也。召南之国，被文王之化，男女得以及时也。

标有梅，其实七兮。求我庶士，迨其吉兮！

标有梅，其实三兮。求我庶士，迨其今兮！

标有梅，顷筐塈之。求我庶士，迨其谓之！

**摽有梅三章，章四句。

. 小星

**序：《小星》，惠及下也。夫人无妒忌之行，惠及贱妾，进御于君，知其命有贵贱，能尽其心矣。

嘒彼小星，三五在东。肃肃宵征，夙夜在公。寔命不同！

嘒彼小星，维参与昴。肃肃宵征，抱衾与裯。寔命不犹！

**小星二章，章五句。

. 江有汜

**序：《江有汜》，美媵也。勤而无怨，嫡能悔过也。文王之时，江沱之间，有嫡不以其媵备数，媵遇劳而无怨。嫡亦自悔也。

江有汜，之子归，不我以。不我以。其后也悔。

江有渚，之子归，不我与。不我与，其后也处。

江有沱，之子归，不我过。不我过，其啸也歌。

**江有汜三章，章五句。

. 野有死麇

**序：《野有死麇》，恶无礼也。天下大乱，强暴相陵，遂成淫风。被文王之化，虽当乱世，犹恶无礼也。

野有死 麇 ，白茅包之。有女怀春，吉士诱之。

林有朴樕，野有死鹿，白茅纯束。有女如玉。

舒而脱脱兮，无感我帨兮，无使尨也吠。

**野有死麇三章，二章章四句，一章章三句。

. 何彼襛矣

**序：《何彼襛矣》，美王姬也。虽则王姬亦下嫁于诸侯，车服不系其夫，下王后一等，犹执妇道，以成肃雝之德也。

何彼襛矣？唐棣之华。曷不肃雝？王姬之车。

何彼襛矣？华如桃李。平王之孙，齐侯之子。

其钓维何？维丝伊缗。齐侯之子，平王之孙。

**何彼襛矣三章，章四句。

. 驺虞

**序：《驺虞》，《鹊巢》之应也。《鹊巢》之化行，人伦既正，朝廷既治，天下纯被文王之化，则庶类蕃殖，搜田以时，仁如驺虞，则王道成也。

彼茁者葭，壹发五豝，于嗟乎驺虞。

彼茁者蓬，壹发五豵，于嗟乎驺虞。

**驺虞二章，章三句。

召南之国十四篇，四十章，百七十七句。

第03卷 国风-邶风***

. 柏舟

**序：〈柏舟〉，言仁而不遇也，卫项公之时，仁人不遇，小人在侧。

泛彼柏舟，亦泛其流。耿耿不寐，如有隐忧。微我无酒，以敖以游。

我心匪鉴，不可以茹。亦有兄弟，不可以据。薄言往愬，逢彼之怒。

我心匪石，不可转也。我心匪席，不可卷也。威仪棣棣，不可选也。

忧心悄悄，愠于群小。觏闵既多，受侮不少。静言思之，寤辟有摽。

日居月诸，胡迭而微？心之忧矣，如匪浣衣。静言思之，不能奋飞。

**柏舟五章，章六句。

. 绿衣

**序：《绿衣》，卫庄姜伤己也。妾上僭，夫人失位，而作是诗也。

绿兮衣兮，绿衣黄里。心之忧矣，曷维其已？

绿兮衣兮，绿衣黄裳。心之忧矣，曷维其亡？

绿兮丝兮，女所治兮。我思古人，俾无訧兮。

絺兮绤兮，凄其以风。我思古人，实获我心。

**绿衣四章，章四句。

. 燕燕

**序：《燕燕》，卫庄姜送归妾也。

燕燕于飞，差池其羽。之子于归，远送于野 。瞻望弗及，泣涕如雨。

燕燕于飞，颉之颃之。之子于归，远于将之 。瞻望弗及，伫立以泣。

燕燕于飞，下上其音。之子于归，远送于南。瞻望弗及，实劳我心。

仲氏任只，其心塞渊。终温且惠，淑慎其身。先君之思，以勖寡人。

**燕燕四章，章六句。

. 日月

**序：《日月》，卫庄姜伤己也。遭州吁之难，伤己不见答于先君，以至困穷之诗也。

日居月诸，照临下土。乃如之人兮，逝不古处。胡能有定？宁不我顾？

日居月诸，下土是冒。乃如之人兮，逝不相好。胡能有定？宁不我报？

日居月诸，出自东方。乃如之人兮，德音无良。胡能有定？俾也可忘。

日居月诸，东方自出。父兮母兮，畜我不卒。胡能有定？报我不述。

**日月四章，章六句。

. 终风

**序：《终风》，卫庄姜伤己也。遭州吁之暴，见侮慢而不能正也。

终风且暴，顾我则笑。谑浪笑敖，中心是悼。

终风且霾，惠然肯来。莫往莫来，悠悠我思。

终风且曀，不日有曀。寤言不寐，愿言则嚏。

曀曀其阴，虺虺其雷。寤言不寐，愿言则怀。

**终风四章，章四句。

. 击鼓

**序：《击鼓》，怨州吁也。卫州吁用兵暴乱，使公孙文仲将而平陈与宋，国人怨其勇而无礼也。

击鼓其镗，踊跃用兵。土国城漕，我独南行。

从孙子仲，平陈与宋。不我以归，忧心有忡。

爰居爰处？爰丧其马？于以求之，于林之下。

死生契阔，与子成说。执子之手，与子偕老。

于嗟阔兮，不我活兮。于嗟洵兮，不我信兮。

**击鼓五章，章四句。

. 凯风

**序：《凯风》，美孝子也。卫之淫风流行，虽有七子之母，犹不能安其室，故美七子能尽其孝道，以慰其母心，而成其志尔。

凯风自南，吹彼棘心。棘心夭夭，母氏劬劳。

凯风自南，吹彼棘薪。母氏圣善，我无令人。

爰有寒泉，在浚之下。有子七人，母氏劳苦。

睍睆黄鸟，载好其音。有子七人，莫慰母心。

**凯风四章，章四句。

. 雄雉

**序：《雄雉》，刺卫宣公也。淫乱不恤国事，军旅数起，大夫久役，男女怨旷，国人患之而作是诗。

雄雉于飞，泄泄其羽。我之怀矣，自诒伊阻。

雄雉于飞，下上其音。展矣君子，实劳我心。

瞻彼日月，悠悠我思。道之云远，曷云能来？

百尔君子，不知德行。不忮不求，何用不臧。

**雄雉四章，章四句。

. 匏有苦叶

**序：《匏有苦叶》，刺卫宣公也。公与夫人并为淫乱。

匏有苦叶，济有深涉。深则厉，浅则揭。

有弥济盈，有鷕雉鸣。济盈不濡轨，雉鸣求其牡。

雝雝鸣雁，旭日始旦。士如归妻，迨冰未泮。

招招舟子，人涉卬否。人涉卬否，卬须我友。

**匏有苦叶四章，章四句。

. 谷风

**序：《谷风》，刺夫妇失道也。卫人化其上，淫于新昏，而弃其旧室。夫妇离绝，国俗伤败焉。

习习谷风，以阴以雨。黾勉同心，不宜有怒。采葑采菲，无以下体。德音莫违，及尔同死。

行道迟迟，中心有违。不远伊迩，薄送我畿。谁谓荼苦，其甘如荠。宴尔新昏，如兄如弟。

泾以渭浊，湜湜其止。宴尔新昏，不我屑以。毋逝我梁，毋发我笱。我躬不阅，遑恤我后。

就其深矣，方之舟之。就其浅矣，泳之游之。何有何亡？黾勉求之。凡民有丧，匍匐救之。

不我能慉，反以我为仇。既阻我德，贾用不售。昔育恐育鞫，及尔颠覆。既生既育，比予于毒。

我有旨蓄，亦以御冬。宴尔新昏，以我御穷。有洸有溃，既诒我肄。不念昔者，伊余来塈。

**谷风六章，章八句。

. 式微

**序：《式微》，黎侯寓于卫，其臣劝以归也。

式微式微，胡不归？微君之故，胡为乎中露？

式微式微，胡不归？微君之躬，胡为乎泥中？

**式微二章，章四句。

. 旄丘

**序：《旄丘》，责卫伯也。狄人迫逐黎侯，黎侯寓于卫，卫不能修方伯连率之职，黎之臣子以责于卫也。

旄丘之葛兮，何诞之节兮。叔兮伯兮，何多日也。

何其处也？必有与也。何其久也？必有以也。

狐裘蒙戎，匪车不东。叔兮伯兮，靡所与同。

琐兮尾兮，流离之子。叔兮伯兮，褒如充耳。

**旄丘四章，章四句。

. 简兮

**序：《简兮》，刺不用贤也。卫之贤者仕于伶官，皆可以承事王者也。

简兮简兮，方将万舞。日之方中，在前上处。硕人俣俣，公庭万舞。

有力如虎，执辔如组。左手执籥，右手秉翟。赫如渥赭，公言锡爵。

山有榛，隰有苓。云谁之思？西方美人。彼美人兮，西方之人兮。

**简兮三章，章六句。

. 泉水

**序：《泉水》，卫女思归也。嫁于诸侯，父母终，思归宁而不得，故作是诗以自见也。

毖彼泉水，亦流于淇。有怀于卫，靡日不思。娈彼诸姬，聊与之谋。

出宿于泲，饮饯于祢。女子有行，远父母兄弟。问我诸姑，遂及伯姊。

出宿于干，饮饯于言。载脂载辖，还车言迈。遄臻于卫，不瑕有害？

我思肥泉，兹之永叹。思须与漕，我心悠悠。驾言出游，以写我忧。

**泉水四章，章六句。

. 北门

**序：《北门》，刺仕不得志也。言卫之忠臣不得其志尔。

出自北门，忧心殷殷。终窭且贫，莫知我艰。已焉哉！天实为之，谓之何哉！

王事适我，政事一埤益我。我入自外，室人交遍谪我。已焉哉！天实为之，谓之何哉。

王事敦我，政事一埤遗我。我入自外，室人交遍摧我。已焉哉！天实为之，谓之何哉。

**北门三章，章七句。

. 北风

**序：《北风》，刺虐也。卫国并为威虐，百姓不亲，莫不相携持而去焉。

北风其凉，雨雪其雱。惠而好我，携手同行。其虚其邪，既亟只且！

北风其喈，雨雪其霏。惠而好我，携手同归。其虚其邪，既亟只且！

莫赤匪狐，莫黑匪乌。惠而好我，携手同车。其虚其邪，既亟只且。

**北风三章，章六句。

. 静女

**序：《静女》，刺时也。卫君无道，夫人无德。

静女其姝，俟我于城隅。爱而不见，搔首踟蹰。

静女其娈，贻我彤管。彤管有炜，说怿女美。

自牧归荑，洵美且异。匪女之为美，美人之贻。

**静女三章，章四句。

. 新台

**序：《新台》，刺卫宣公也，纳伋之妻，作新台于河上而要之。国人恶之，而作是诗也。

新台有泚，河水弥弥。燕婉之求，籧篨不鲜。

新台有洒，河水浼浼。燕婉之求，籧篨不殄。

鱼网之设，鸿则离之。燕婉之求，得此戚施。

**新台三章，章四句。

. 二子乘舟

**序：《二子乘舟》，思伋、寿也。卫宣公之二子，争相为死，国人伤而思之，作是诗也。

二子乘舟，泛泛其景。愿言思之，中心养养。

二子乘舟，泛泛其逝。愿言思之，不瑕有害。

**二子乘舟二章，章四句。

邶国十九篇，七十一章，三百六十三句

第04卷 国风-鄘风***

. 柏舟

**序：《柏舟》，共姜自誓也。卫世子共伯蚤死，其妻守义，父母欲夺而嫁之，誓而弗许，故作是诗以绝之。

泛彼柏舟，在彼中河。髡彼两髦，实维我仪。之死矢靡它，母也天只，不谅人只！

泛彼柏舟，在彼河侧。髡彼两髦，实维我特。之死矢靡慝，母也天只，不谅人只！

**柏舟二章，章七句。

. 墙有茨

**序：《墙有茨》，卫人刺其上也。公子顽通乎君母，国人疾之，而不可道也。

墙有茨，不可埽也。中冓之言，不可道也。所可道也，言之丑也。

墙有茨，不可襄也。中冓之言，不可详也。所可详也，言之长也。

墙有茨，不可束也。中冓之言，不可读也。所可读也，言之辱也。

**墙有茨三章，章六句。

. 君子偕老

墙序：《君子偕老》，刺卫夫人也。夫人淫乱，失事君子之道，故陈人君之德，服饰之盛，宜与君子偕老也。

君子偕老，副笄六珈。委委佗佗，如山如河。象服是宜，子之不淑，云如之何？

玼兮玼兮！其之翟也。鬒发如云，不屑髢也。玉之瑱，象之揥也，扬且之晰也。胡然而天也，胡然而帝也。

瑳兮瑳兮！其之展也。蒙彼绉絺，是绁袢也。子之清扬，扬且之颜也。展如之人兮，邦之媛也。

墙君子偕老三章，一章七句、一章九句、一章八句。

. 桑中

**序：《桑中》，刺奔也，卫之公室淫乱，男女相奔，至于世族在位，相窃妻妾，期于幽远，政散民流，而不可止。

爰采唐矣，沬之乡矣。云谁之思？美孟姜矣。期我乎桑中，要我乎上宫，送我乎淇之上矣。

爰采麦矣，沬之北矣。云谁之思？美孟弋矣。期我乎桑中，要我乎上宫，送我乎淇之上矣。

爰采葑矣，沬之东矣。云谁之思，美孟庸矣。期我乎桑中，要我乎上宫，送我乎淇之上矣。

**桑中三章，章七句。

. 鹑之奔奔

**序：《鹑之奔奔》，刺卫宣姜也。卫人以为宣姜鹑鹊之不若也。

鹑之奔奔，鹊之强强。人之无良，我以为兄。

鹊之强强，鹑之奔奔。人之无良，我以为君。

**鹑之奔奔二章，章四句。

. 定之方中

**序：《定之方中》，美卫文公也。卫为狄所灭，东徙渡河，野处漕邑。齐桓公攘戎狄而封之。文公徙居楚丘，始建城市而营宫室，得其时制，百姓说之，国家殷富焉。

定之方中，作于楚宫。揆之以日，作于楚室。树之榛栗，椅桐梓漆，爰伐琴瑟。

升彼虚矣，以望楚矣。望楚与堂，景山与京。降观于桑，卜云其吉，终然允臧。

灵雨既零，命彼倌人。星言夙驾，说于桑田。匪直也人，秉心塞渊，騋牝三千。

**定之方中三章，章七句。

. 蝃蝀

**序：《蝃蝀》，止奔也。卫文公能以道化其民，淫奔之耻，国人不齿也。

蝃蝀在东，莫之敢指。女子有行，远父母兄弟。

朝隮于西，崇朝其雨。女子有行，远兄弟父母。

乃如之人也，怀婚姻也。大无信也，不知命也。

**蝃蝀三章，章四句。

. 相鼠

**序：《相鼠》，刺无礼也。卫文公能正其群臣而刺在位，承先君之化，无礼仪也。

相鼠有皮，人而无仪。人而无仪，不死何为？

相鼠有齿，人而无止。人而无止，不死何俟？

相鼠有体，人而无礼。人而无礼，胡不遄死？

**相鼠三章，章四句。

. 干旄

**序：《干旄》，美好善也。卫文公臣子多好善贤者，乐告以善道也

孑孑干旄，在浚之郊。素丝纰之，良马四之。彼姝者子，何以畀之？

孑孑干旟，在浚之都。素丝组之，良马五之。彼姝者子，何以予之？

孑孑干旌，在浚之城。素丝祝之，良马六之。彼姝者子，何以告之？

**干旄三章，章六句。

. 载驰

**序：《载驰》，许穆夫人作也。闵其宗国颠覆，自伤不能救也，卫懿公为狄人所灭，国人分散，露于漕邑，许穆夫人闵卫之亡，伤许之小，力不能救，思归唁其兄，又义不得，故赋是诗也。

载驰载驱，归唁卫侯。驱马悠悠，言至于漕。大夫跋涉，我心则忧。

既不我嘉，不能旋反。视尔不臧，我思不远。

既不我嘉，不能旋济。视尔不臧，我思不閟。

陟彼阿丘，言采其虻。女子善怀，亦各有行。许人尤之，众稚且狂。

我行其野，芃芃其麦。控于大邦，谁因谁极？大夫君子，无我有尤。百尔所思，不如我所之。

**载驰五章，一章六句，二章章四句，一章六句，一章八句。

鄘国十篇，三十章，百七十六句。

第05卷 国风-卫风***

. 淇奥

**序：《淇奥》，美武公之德也。有文章，又能听其规谏，以礼自防，故能入相于周，美而作是诗也。

瞻彼淇奥，绿竹猗猗。有匪君子，如切如磋，如琢如磨。瑟兮僩兮，赫兮咺兮。有匪君子，终不可谖兮。

瞻彼淇奥，绿竹青青。有匪君子，充耳琇莹，会弁如星。瑟兮僩兮，赫兮咺兮。有匪君子，终不可谖兮。

瞻彼淇奥，绿竹如箦。有匪君子，如金如锡，如圭如璧。宽兮绰兮，猗重较兮。善戏谑兮，不为虐兮。

**淇奥三章，章九句。

. 考槃

**序：《考槃》，刺庄公也。不能继先公之业，使贤者退而穷处。

考槃在涧，硕人之宽。独寐寤言，永矢弗谖。

考槃在阿，硕人之薖。独寐寤歌，永矢弗过。

考槃在陆，硕人之轴。独寐寤宿，永矢弗告。

**考槃三章，章四句。

. 硕人

**序：《硕人》，闵庄姜也。庄公惑于嬖妾，使骄上僭，庄姜贤而不答，终以无子，国人闵而忧之。

硕人其颀，衣锦褧衣。齐侯之子，卫侯之妻，东宫之妹。邢侯之姨，谭公维私。

手如柔荑，肤如凝脂。领如蝤蛴，齿如瓠犀。螓首蛾眉，巧笑倩兮，美目盼兮。

硕人敖敖，说于农郊。四牡有骄，朱幩镳镳。翟茀以朝。大夫夙退，无使君劳。

河水洋洋，北流活活。施罛濊濊，鳣鲔发发。葭菼揭揭，庶姜孽孽，庶士有朅。

**硕人四章，章七句。

. 氓

**序：《氓》，刺时也。宣公之时，礼义消亡，淫风大行，男女无别，遂相奔诱。华落色衰，复相弃背，或乃困而自悔，丧其妃耦，故序其事以风焉。美反正，刺淫泆也。

氓之蚩蚩，抱布贸丝。匪来贸丝，来即我谋。送子涉淇，至于顿丘。匪我愆期，子无良媒。将子无怒，秋以为期。

乘彼垝垣，以望复关。不见复关，泣涕涟涟。既见复关，载笑载言。尔卜尔筮，体无咎言。以尔车来，以我贿迁。

桑之未落，其叶沃若。于嗟鸠兮，无食桑葚。于嗟女兮，无与士耽。士之耽兮，犹可说也。女之耽兮，不可说也。

桑之落矣，其黄而陨。自我徂尔，三岁食贫。淇水汤汤，渐车帷裳。女也不爽，士贰其行。士也罔极，二三其德。

三岁为妇，靡室劳矣。夙兴夜寐，靡有朝矣。言既遂矣，至于暴矣。兄弟不知，咥其笑矣。静言思之，躬自悼矣。

及尔偕老，老使我怨。淇则有岸，隰则有泮。总角之宴，言笑晏晏。信誓旦旦，不思其反。反是不思，亦已焉哉！

**氓六章，章十句。

. 竹竿

**序：《竹竿》，卫女思归也。适异国而不见答，思而能以礼者也。

籊籊竹竿，以钓于淇。岂不尔思，远莫致之。

泉源在左，淇水在右。女子有行，远兄弟父母。

淇水在右，泉源在左。巧笑之瑳，佩玉之傩。

淇水浟浟，桧楫松舟。驾言出游，以写我忧。

**竹竿四章，章四句。

. 芄兰

**序：《芄兰》，刺惠公也。骄而无礼，大夫刺之。

芄兰之支，童子佩觿。虽则佩觿，能不我知。容兮遂兮，垂带悸兮。

芄兰之叶，童子佩韘。虽则佩韘，能不我甲。容兮遂兮，垂带悸兮。

**芄兰二章，章六句。

. 河广

**序：《河广》，宋襄公母归于卫，思而不止，故作是诗也

谁谓河广？一苇杭之。谁谓宋远？跂予望之。

谁谓河广？曾不容刀，谁谓宋远？曾不崇朝。

**河广二章，章四句。

. 伯兮

**序：《伯兮》，刺时也。言君子行役，为王前驱，过时而不反焉。

伯兮朅兮，邦之桀兮。伯也执殳，为王前驱。

自伯之东，首如飞蓬。岂无膏沐，谁适为容。

其雨其雨，杲杲出日。愿言思伯，甘心首疾。

焉得谖草，言树之背。愿言思伯，使我心痗。

**伯兮四章，章四句。

. 有狐

**序：《有狐》，刺时也。卫之男女失时，丧其妃耦焉，古者国有凶荒，则杀礼而多昏，会男女之无夫家者，所以育人民也。

有狐绥绥，在彼淇梁。心之忧矣，之子无裳。

有狐绥绥，在彼淇厉。心之忧矣，之子无带。

有狐绥绥，在彼淇侧。心之忧矣，之子无服。

**有狐三章，章四句。

. 木瓜

**序：《木瓜》，美齐桓公也。卫国有狄人之败，出处于漕，齐桓公救而封之，遗之车马器服焉，卫人思之，欲厚报之，而作是诗也。

投我以木瓜，报之以琼琚。匪报也，永以为好也。

投我以木桃，报之以琼瑶。匪报也，永以为好也。

投我以木李，报之以琼玖。匪报也，永以为好也。

**木瓜三章，章四句。

卫国十篇，三十四章，二百三句

第06卷 国风-王风***

. 黍离

**序：《黍离》，闵宗周也。周大夫行役，至于宗周，过故宗庙宫室，尽为禾黍。闵周室之颠覆，彷徨不忍去而作是诗也。

彼黍离离，彼稷之苗。行迈靡靡，中心摇摇。知我者，谓我心忧；不知我者，谓我何求。悠悠苍天，此何人哉！

彼黍离离，彼稷之穗。行迈靡靡，中心如醉。知我者，谓我心忧；不知我者，谓我何求。悠悠苍天，此何人哉！

彼黍离离，彼稷之实。行迈靡靡，中心如噎。知我者，谓我心忧；不知我者，谓我何求。悠悠苍天，此何人哉！

**黍离三章，章十句。

. 君子于役

**序：《君子于役》，刺平王也。君子行役无期度，大夫思其危难以风焉。

君子于役，不知其期，曷至哉？鸡栖于埘，日之夕矣，羊牛下来。君子于役，如之何勿思？

君子于役，不日不月，曷其有佸？鸡栖于桀，日之夕矣，羊牛下括。君子于役，茍无饥渴。

**君子于役二章，章八句。

. 君子阳阳

**序：《君子阳阳》，闵周也。君子遭乱，相招为禄仕，全身远害而已。

君子阳阳，左执簧，右招我由房。其乐只且！

君子陶陶，左执翿，右招我由敖。其乐只且！

**君子阳阳二章，章四句。

. 扬之水

**序：《扬之水》，刺平王也。不抚其民，而远屯戍于母家，周人怨思焉。

扬之水，不流束薪。彼其之子，不与我戍申。怀哉怀哉，曷月予还归哉？

扬之水，不流束楚。彼其之子，不与我戍甫。怀哉怀哉，曷月予还归哉？

扬之水，不流束蒲。彼其之子，不与我戍许。怀哉怀哉，曷月予还归哉？

**扬之水三章，章六句。

. 中谷有蓷

**序：《中谷有蓷》，闵周也。夫妇日以衰薄，凶年饥馑，室家相弃尔。

中谷有蓷，暵其干矣。有女仳离，嘅其叹矣。嘅其叹矣！遇人之艰难矣！

中谷有蓷，暵其修矣。有女仳离，条其啸矣。条其啸矣！遇人之不淑矣！

中谷有蓷，暵其湿矣。有女仳离，啜其泣矣。啜其泣矣！何嗟及矣！

**中谷有蓷三章，章六句。

. 兔爰

**序：《兔爰》，闵周也。桓王失信，诸侯背叛，构怨连祸，王师伤败，君子不乐其生焉。

有兔爰爰，雉离于罗。我生之初，尚无为。我生之后，逢此百罹。尚寐无吪。

有兔爰爰，雉离于罦。我生之初，尚无造。我生之后，逢此百忧。尚寐无觉！

有兔爰爰，雉离于罿。我生之初，尚无庸。我生之后，逢此百凶。尚寐无聪！

**兔爰三章，章七句。

. 葛藟

**序：《葛藟》，王族刺平王也。周室道衰，弃其九族焉。

绵绵葛藟，在河之浒。终远兄弟，谓他人父。谓他人父，亦莫我顾。

绵绵葛藟，在河之涘。终远兄弟，谓他人母。谓他人母，亦莫我有。

绵绵葛藟，在河之漘。终远兄弟，谓他人昆。谓他人昆，亦莫我闻。

**葛藟三章，章六句。

. 采葛

**序：《采葛》，惧谗也。

彼采葛兮，一日不见，如三月兮！

彼采萧兮，一日不见，如三秋兮！

彼采艾兮，一日不见，如三岁兮！

**采葛三章，章三句。

. 大车

**序：《大车》，刺周大夫也。礼义陵迟，男女淫奔，故陈古以刺今，大夫不能听男女之讼焉。

大车槛槛，毳衣如菼。岂不尔思？畏子不敢。

大车啍啍，毳衣如璊。岂不尔思？畏子不奔。

谷则异室，死则同穴。谓予不信，有如皦日。

**大车三章，章四句。

. 丘中有麻

**序：《丘中有麻》，思贤也。庄王不明，贤人放逐，国人思之而作是诗也。

丘中有麻，彼留子嗟。彼留子嗟，将其来施。

丘中有麦，彼留子国。彼留子国，将其来食。

丘中有李，彼留之子。彼留之子，贻我佩玖。

**丘中有麻三章，章四句。

王国十篇，二十八章，百六十二句。

第07卷 国风-郑风***

. 缁衣

**序：《缁衣》，美武公也。父子并为周司徒，善于其职，国人宜之。故美其德，以明有国善善之功焉。

缁衣之宜兮，敝予又改为兮。适子之馆兮，还予授子之粲兮。

缁衣之好兮，敝予又改造兮。适子之馆兮，还予授子之粲兮。

缁衣之席兮，敝予又改作兮。适子之馆兮，还予授子之粲兮。

**缁衣三章，章四句。

. 将仲子

**序：《将仲子》，刺庄公也。不胜其母，以害其弟。弟叔失道而公弗制；祭仲谏而公弗听，小不忍以致大乱焉。

将仲子兮，无逾我里，无折我树杞。岂敢爱之，畏我父母，仲可怀也。父母之言，亦可畏也。

将仲子兮，无逾我墙，无折我树桑。岂敢爱之，畏我诸兄。仲可怀也。诸兄之言，亦可畏也。

将仲子兮，无逾我园，无折我树檀。岂敢爱之，畏人之多言。仲可怀也。人之多言，亦可畏也。

**将仲子三章，章八句。

. 叔于田

**序：《叔于田》，刺庄公也。叔处于京，缮甲治兵，以出于田，国人说而归之。

叔于田，巷无居人。岂无居人，不如叔也，洵美且仁。

叔于狩，巷无饮酒。岂无饮酒，不如叔也，洵美且好。

叔适野，巷无服马。岂无服马，不如叔也，洵美且武。

**叔于田三章，章五句。

. 大叔于田

**序：《大叔于田》，刺庄公也。叔多才而好勇，不义而得众也。

大叔于田，乘乘马，执辔如组，两骖如舞。叔在薮，火烈具举，袒裼暴虎，献于公所。将叔无狃，戒其伤女。

叔于田，乘乘黄，两服上襄，两骖雁行。叔在薮，火烈具扬，叔善射忌，又良御忌，抑磬控忌，抑纵送忌。

叔于田，乘乘鸨，两服齐首，两骖如手。叔在薮，火烈具阜，叔马慢忌，叔发罕忌，抑释掤忌，抑鬯弓忌。

**大叔于田三章，章十句。

. 清人

**序：《清人》，刺文公也。高克好利而不顾其君，文公恶而欲远之不能。使高克将兵而御狄于竟，陈其师旅，翱翔河上。久而不召，众散而归，高克奔陈。公子素恶高克，进之不以礼，文公退之不以道，危国亡师之本，故作是诗也。

清人在彭，驷介旁旁，二矛重英，河上乎翱翔。

清人在消，驷介麃麃，二矛重乔，河上乎逍遥。

清人在轴，驷介陶陶，左旋右抽，中军作好。

**清人三章，章四句。

. 羔裘

**序：《羔裘》，刺朝也。言古之君子，以风其朝焉。

羔裘如濡，洵直且侯。彼其之子，舍命不渝。

羔裘豹饰，孔武有力。彼其之子，邦之司直。

羔裘晏兮，三英粲兮。彼其之子，邦之彦兮。

**羔裘三章，章四句。

. 遵大路

**序：《遵大路》，思君子也。庄公失道，君子去之，国人思望焉。

遵大路兮，掺执子之袪兮。无我恶兮，不寁故也。

遵大路兮，掺执子之手兮。无我丑兮，不寁好也。

**遵大路二章，章四句。

. 女曰鸡鸣

**序：《女曰鸡鸣》，刺不说德也。陈古义以刺今，不说德而好色也。

女曰鸡鸣，士曰昧旦。子兴视夜，明星有烂。将翱将翔，弋凫与雁。

弋言加之，与子宜之。宜言饮酒，与子偕老。琴瑟在御，莫不静好。

知子之来之，杂佩以赠之。知子之顺之，杂佩以问之。知子之好之，杂佩以报之。

**女曰鸡鸣三章，章六句。

. 有女同车

**序：《有女同车》，刺忽也。郑人刺忽之不昏于齐。太子忽尝有功于齐，齐侯请妻之。齐女贤而不取，卒以无大国之助，至于见逐，故国人刺之。

有女同车，颜如舜华。将翱将翔，佩玉琼琚。彼美孟姜，洵美且都。

有女同行，颜如舜英。将翱将翔，佩玉将将。彼美孟姜，德音不忘。

**有女同车二章，章六句。

. 山有扶苏

**序：《山有扶苏》，刺忽也。所美非美然。

山有扶苏，隰有荷华。不见子都，乃见狂且。

山有桥松，隰有游龙。不见子充，乃见狡童。

**山有扶苏二章，章四句。

. 萚兮

**序：《萚兮》，刺忽也。君弱臣强，不倡而和也。

萚兮萚兮，风其吹女。叔兮伯兮，倡予和女。

萚兮萚兮，风其漂女。叔兮伯兮，倡予要女。

**萚兮二章，章四句。

. 狡童

**序：《狡童》，刺忽也。不能与贤人图事，权臣擅命也。

彼狡童兮，不与我言兮。维子之故，使我不能餐兮。

彼狡童兮，不与我食兮。维子之故，使我不能息兮。

**狡童二章，章四句。

. 褰裳

**序：《褰裳》，思见正也。狂童恣行，国人思大国之正己也。

子惠思我，褰裳涉溱。子不我思，岂无他人，狂童之狂也且。

子惠思我，褰裳涉洧。子不我思，岂无他士，狂童之狂也且。

**褰裳二章，章五句。

. 丰

**序：《丰》，刺乱也。昏姻之道缺，阳倡而阴不和，男行而女不随。

子之丰兮，俟我乎巷兮，悔予不送兮。

子之昌兮，俟我乎堂兮，悔予不将兮。

衣锦褧衣，裳锦褧裳。叔兮伯兮，驾予与行。

裳锦褧裳，衣锦褧衣。叔兮伯兮，驾予与归。

**丰四章，二章章三句，二章章四句。

. 东门之墠

**序：《东门之墠》，刺乱也。男女有不待礼而相奔者也。

东门之墠，茹藘在阪。其室则迩，其人甚远。

东门之栗，有践家室。岂不尔思，子不我即。

**东门之墠二章，章四句。

. 风雨

**序：《风雨》，思君子也。乱世则思君子，不改其度焉。

风雨凄凄，鸡鸣喈喈。既见君子，云胡不夷。

风雨潇潇，鸡鸣胶胶。既见君子，云胡不瘳。

风雨如晦，鸡鸣不已。既见君子，云胡不喜。

**风雨三章，章四句。

. 子衿

**序：《子衿》，刺学校废也。乱世则学校不修焉。

青青子衿，悠悠我心。纵我不往，子宁不嗣音。

青青子佩，悠悠我思。纵我不往，子宁不来。

挑兮达兮，在城阙兮。一日不见，如三月兮。

**子衿三章，章四句。

. 扬之水

**序：《扬之水》，闵无臣也。君子闵忽之无忠臣良士，终以死亡而作是诗也。

扬之水，不流束楚。终鲜兄弟，维予与女。无信人之言，人实迋女。

扬之水，不流束薪。终鲜兄弟，维予二人。无信人之言，人实不信。

**扬之水二章，章六句。

. 出其东门

**序：《出其东门》，闵乱也。公子五争，兵革不息，男女相弃，民人思保其室家焉。

出其东门，有女如云。虽则如云，匪我思存。缟衣綦巾，聊乐我员。

出其闉阇，有女如荼。虽则如荼，匪我思且。缟衣茹藘，聊可与娱。

**出其东门二章，章六句。

. 野有蔓草

**序：《野有蔓草》，思遇时也。君之泽不下流，民穷于兵革，男女失时，思不期而会焉。

野有蔓草，零露漙兮。有美一人，清扬婉兮。邂逅相遇，适我愿兮。

野有蔓草，零露瀼瀼。有美一人，婉如清扬。邂逅相遇，与子皆臧。

**野有蔓草二章，章六句。

. 溱洧

**序：《溱洧》，刺乱也。兵革不息，男女相弃，淫风大行，莫之能救焉。

溱与洧，方涣涣兮。士与女，方秉蕳兮。女曰观乎，士曰既且。且往观乎洧之外，洵訏且乐。维士与女，伊其相谑，赠之以勺药。

溱与洧，浏其清矣。士与女，殷其盈矣。女曰观乎，士曰既且。且往观乎洧之外，洵訏且乐。维士与女，伊其将谑，赠之以勺药。

**溱洧二章，章十二句。

郑国二十一篇，五十三章，二百八十三句。

第08卷 国风-齐风***

. 鸡鸣

**序：《鸡鸣》，思贤妃也。哀公荒淫怠慢，故陈贤妃贞女夙夜警戒相成之道焉。

鸡既鸣矣，朝既盈矣。匪鸡则鸣，苍蝇之声。

东方明矣，朝既昌矣。匪东方则明，月出之光。

虫飞薨薨，甘与子同梦。会且归矣，无庶予子憎。

**鸡鸣三章，章四句。

. 还

**序：《还》，刺荒也。哀公好田猎，从禽兽而无厌，国人化之，遂成风俗。习于田猎谓之贤，闲于驰逐谓之好焉。

子之还兮，遭我乎峱之间兮。并驱从两肩兮，揖我谓我儇兮。

子之茂兮，遭我乎峱之道兮。并驱从两牡兮，揖我谓我好兮。

子之昌兮，遭我乎峱之阳兮。并驱从两狼兮，揖我谓我臧兮。

**还三章，章四句。

. 著

**序：《着》，刺时也。时不亲迎也。

俟我于着乎而，充耳以素乎而，尚之以琼华乎而。

俟我于庭乎而，充耳以青乎而，尚之以琼莹乎而。

俟我于堂乎而，充耳以黄乎而，尚之以琼英乎而。

**着三章，章三句。

. 东方之日

**序：《东方之日》，刺衰也。君臣失道，男女淫奔，不能以礼化也。

东方之日兮，彼姝者子，在我室兮。在我室兮，履我即兮。

东方之月兮，彼姝者子，在我闼兮。在我闼兮，履我发兮。

**东方之日二章，章五句。

. 东方未明

**序：《东方未明》，刺无节也。朝廷兴居无节，号令不时，挈壶氏不能掌其职焉。

东方未明，颠倒衣裳。颠之倒之，自公召之。

东方未晞，颠倒裳衣。倒之颠之，自公令之。

折柳樊圃，狂夫瞿瞿。不能辰夜，不夙则莫。

**东方未明三章，章四句。

. 南山

**序：《南山》，刺襄公也。鸟兽之行，淫乎其妹，大夫遇是恶，作诗而去之。

南山崔崔，雄狐绥绥。鲁道有荡，齐子由归。既曰归止，曷又怀止。

葛屦五两，冠緌双止。鲁道有荡，齐子庸止。既曰庸止，曷又从止。

蓺麻如之何？衡从其亩。取妻如之何？必告父母。既曰告止，曷又鞠止。

析薪如之何？匪斧不克。取妻如之何？匪媒不得。既曰得止，曷又极止。

**南山四章，章六句。

. 甫田

**序：《甫田》，大夫刺襄公也。无礼义而求大功，不修德而求诸侯，志大心劳，所以求者非其道也。

无田甫田，维莠骄骄。无思远人，劳心忉忉。

无田甫田，维莠桀桀。无思远人，劳心怛怛。

婉兮娈兮，总角丱兮。未几见兮，突而弁兮。

**甫田三章，章四句。

. 卢令

**序：《卢令》，刺荒也。襄公好田猎毕弋，而不修民事，百姓苦之，故陈古以风焉。

卢令令，其人美且仁。

卢重环，其人美且鬈。

卢重鋂，其人美且偲。

**卢令三章，章二句。

. 敝笱

**序：《敝笱》，刺文姜也。齐人恶鲁桓公微弱，不能防闲文姜，使至淫乱，为二国患焉。

敝笱在梁，其鱼鲂鳏。齐子归止，其从如云。

敝笱在梁，其鱼鲂鱮。齐子归止，其从如雨。

敝笱在梁，其鱼唯唯。齐子归止，其从如水。

**敝笱三章，章四句。

. 载驱

**序：《载驱》，齐人刺襄公也。无礼义故盛其车服，疾驱于通道大都，与文姜淫，播其恶于万民焉。

载驱薄薄，簟茀朱鞟。鲁道有荡，齐子发夕。

四骊济济，垂辔沵沵。鲁道有荡，齐子岂弟。

汶水汤汤，行人彭彭。鲁道有荡，齐子翱翔。

汶水滔滔，行人儦儦。鲁道有荡，齐子游敖。

**载驱四章，章四句。

. 猗嗟

**序：《猗嗟》，刺鲁庄公也。齐人伤鲁庄公有威仪技艺，然而不能以礼防闲其母，失子之道，人以为齐侯之子焉。

猗嗟昌兮，颀而长兮。抑若扬兮，美目扬兮。巧趋跄兮，射则臧兮。

猗嗟名兮，美目清兮，仪既成兮，终日射侯。不出正兮。展我甥兮。

猗嗟娈兮，清扬婉兮。舞则选兮，射则贯兮。四矢反兮，以御乱兮。

**猗嗟三章，章六句。

齐国十一篇，三十四章，百四十三句。

第09卷 国风-魏风***

. 葛屦

**序：《葛屦》，刺褊也。魏地狭隘，其民机巧趋利，其君俭啬褊急，而无德以将之。

紏紏葛屦，可以履霜。掺掺女手，可以缝裳。要之襋之，好人服之。

好人提提，宛然左辟，佩其象揥。维是褊心，是以为刺。

**葛屦二章，一章六句，一章五句。

. 汾沮洳

**序：《汾沮洳》，刺俭也。其君俭以能勤，刺不得礼也。

彼汾沮洳，言采其莫。彼其之子美无度，美无度，殊异乎公路。

彼汾一方，言采其桑。彼其之子美如英，美如英，殊异乎公行。

彼汾一曲，言采其藚。彼其之子美如玉，美如玉，殊异乎公族。

**汾沮洳三章，章六句。

. 园有桃

**序：《园有桃》，刺时也。大夫忧其君国小而迫，而俭以啬，不能用其民而无德教，日以侵削，故作是诗也。

园有桃，其实之肴。心之忧矣，我歌且谣。不知我者，谓我士也骄。彼人是哉，子曰何其，心之忧矣，其谁知之？其谁知之，盖亦勿思。

园有棘，其实之食。心之忧矣，聊以行国。不知我者，谓我士也罔极。彼人是哉，子曰何其。心之忧矣，其谁知之？其谁知之，盖亦勿思。

**园有桃二章，章十二句。

. 陟岵

**序：《陟岵》，孝子行役，思念父母也。国迫而数侵削，役乎大国，父母兄弟离散，而作是诗也。

陟彼岵兮，瞻望父兮。父曰嗟，予子行役，夙夜无已。上慎旃哉，犹来无止。

陟彼屺兮，瞻望母兮。母曰嗟，予季行役，夙夜无寐，上慎旃哉，犹来无弃。

陟彼冈兮，瞻望兄兮。兄曰嗟，予弟行役，夙夜必偕，上慎旃哉，犹来无死。

**陟岵三章，章六句。

. 十亩之间

**序：《十亩之间》，刺时也。言其国削小，民无所居焉。

十亩之间兮，桑者闲闲兮，行与子还兮。

十亩之外兮，桑者泄泄兮，行与子逝兮。

**十亩之间二章，章三句。

. 伐檀

**序：《伐檀》，刺贪也。在位贪鄙，无功而受禄，君子不得进仕尔。

坎坎伐檀兮，置之河之干兮，河水清且涟猗。不稼不穑，胡取禾三百廛兮。不守不猎，胡瞻尔庭有县貆兮。彼君子兮，不素餐兮。

坎坎伐辐兮，置之河之侧兮，河水清且直猗。不稼不穑，胡取禾三百亿兮。不狩不猎，胡瞻尔庭有县特兮。彼君子兮，不素食兮。

坎坎伐轮兮，置之河之漘兮，河水清且沦猗。不稼不穑，胡取禾三百囷兮。不狩不猎，胡瞻尔庭有县鹑兮。彼君子兮，不素飧兮。

**伐檀三章，章九句。

. 硕鼠

**序：《硕鼠》，刺重敛也。国人刺其君重敛，蚕食于民，不修其政，贪而畏人，若大鼠也。

硕鼠硕鼠，无食我黍。三岁贯女，莫我肯顾。逝将去女，适彼乐土。乐土乐土，爰得我所。

硕鼠硕鼠，无食我麦。三岁贯女，莫我肯德。逝将去女，适彼乐国。乐国乐国，爰得我直。

硕鼠硕鼠，无食我苗。三岁贯女，莫我肯劳。逝将去女，适彼乐郊。乐郊乐郊，谁之永号。

**硕鼠三章，章八句。

魏国七篇，十八章，二十八句

第10卷 国风-唐风***

. 蟋蟀

**序：《蟋蟀》，刺晋僖公也。俭不中礼，故作是诗以闵之，欲其及时以礼自虞乐也。此晋也，而谓之唐，本其风俗，忧深思远，俭而用礼，乃有尧之遗风焉。

蟋蟀在堂，岁聿其莫。今我不乐，日月其除。无已大康，职思其居。好乐无荒，良士瞿瞿。

蟋蟀在堂，岁聿其逝。今我不乐，日月其迈。无已大康，职思其外。好乐无荒，良士蹶蹶。

蟋蟀在堂，役车其休。今我不乐，日月其慆。无已大康，职思其忧。好乐无荒，良士休休。

**蟋蟀三章，章八句。

. 山有枢

**序：《山有枢》，刺晋昭公也。不能修道以正其国，有财不能用，有钟鼓不能以自乐，有朝廷不能洒埽，政荒民散，将以危亡。四邻谋取其国家而不知，国人作诗以刺之也。

山有枢，隰有榆。子有衣裳，弗曳弗娄。子有车马，弗驰弗驱。宛其死矣，他人是愉。

山有栲，隰有杻。子有廷内，弗洒弗扫。子有钟鼓，弗鼓弗考。宛其死矣，他人是保。

山有漆，隰有栗。子有酒食，何不日鼓瑟？且以喜乐，且以永日。宛其死矣，他人入室。

**山有枢三章，章八句。

. 扬之水

**序：《扬之水》，刺晋昭公也。昭公分国以封沃，沃盛强，昭公微弱，国人将叛而归沃焉。

扬之水，白石凿凿。素衣朱襮，从子于沃。既见君子，云何不乐？

扬之水，白石皓皓。素衣朱绣，从子于鹄。既见君子，云何其忧？

扬之水，白石粼粼。我闻有命，不敢以告人。

**扬之水三章，二章章六句，一章四句。

. 椒聊

**序：《椒聊》，刺晋昭公也。君子见沃之盛强，能修其政，知其蕃衍盛大，子孙将有晋国焉。

椒聊之实，蕃衍盈升。彼其之子，硕大无朋。椒聊且！远条且！

椒聊之实，蕃衍盈匊。彼其之子，实大且笃。椒聊且！远条且！

**椒聊二章，章六句。

. 绸缪

**序：《绸缪》，刺晋乱也。国乱则婚姻不得其时焉。

绸缪束薪，三星在天。今夕何夕，见此良人。子兮子兮，如此良人何。

绸缪束刍，三星在隅。今夕何夕，见此邂逅。子兮子兮，如此邂逅何。

绸缪束楚，三星在户。今夕何夕，见此粲者。子兮子兮，如此粲者何。

**绸缪三章，章六句。

. 杕杜

**序：《杕杜》，刺时也。君不能亲其宗族，骨肉离散，独居而无兄弟，将为沃所并尔。

有杕之杜，其叶湑湑。独行踽踽，岂无他人？不如我同父。嗟行之人，胡不比焉？人无兄弟，胡不佽焉？

有杕之杜，其叶菁菁。独行睘睘，岂无他人？不如我同姓。嗟行之人，胡不比焉？人无兄弟，胡不佽焉？

**杕杜二章，章九句。

. 羔裘

**序：《羔裘》，刺时也。晋人刺其在位，不恤其民也。

裘羔豹袪，自我人居居。岂无他人？维子之故。

羔裘豹袖，自我人究究。岂无他人？维子之好。

**羔裘二章，章四句。

. 鸨羽

**序：《鸨羽》，刺时也。昭公之后，大乱五世，君子下从征役，不得养其父母，而作是诗也。

肃肃鸨羽，集于苞栩。王事靡盬，不能蓺稷黍，父母何怙。悠悠苍天，曷其有所。

肃肃鸨翼，集于苞棘。王事靡盬，不能蓺黍稷，父母何食。悠悠苍天，曷其有极。

肃肃鸨行，集于苞桑。王事靡盬，不能蓺稻粱，父母何尝。悠悠苍天，曷其有常。

**鸨羽三章，章七句。

. 无衣

**序：《无衣》，美晋武公也。武公始并晋国，其大夫为之请命乎天子之使，而作是诗也。

岂曰无衣七兮，不如子之衣，安且吉兮！

岂曰无衣六兮，不如子之衣，安且燠兮！

**无衣二章，章三句。

. 有杕之杜

**序：《有杕之杜》，刺晋武公也。武公寡特，兼其宗族，而不求贤以自辅焉。

有杕之杜，生于道左。彼君子兮，噬肯适我。中心好之，曷饮食之。

有杕之杜，生于道周。彼君子兮，噬肯来游。中心好之，曷饮食之。

**有杕之杜二章，章六句。

. 葛生

**序：《葛生》，刺晋献公也。好攻战，则国人多丧矣。

葛生蒙楚，蔹蔓于野。予美亡此，谁与独处！

葛生蒙棘，蔹蔓于域。予美亡此，谁与独息！

角枕粲兮，锦衾烂兮。予美亡此，谁与独旦！

夏之日，冬之夜。百岁之后，归于其居。

冬之夜，夏之日。百岁之后，归于其室。

**葛生五章，章四句。

. 采苓

**序：《采苓》，刺晋献公也。献公好听谗焉。

采苓采苓，首阳之巅。人之为言，苟亦无信。舍旃舍旃，苟亦无然。人之为言，胡得焉？

采苦采苦，首阳之下。人之为言，苟亦无与。舍旃舍旃，苟亦无然。人之为言，胡得焉？

采葑采葑，首阳之东。人之为言，苟亦无从。舍旃舍旃，苟亦无然。人之为言，胡得焉？

**采苓三章，章八句。

唐国十二篇，三十三章，二百三句。

第11卷 国风-秦风***

. 车邻

**序：《车邻》，美秦仲也。秦仲始大，有车马礼乐侍御之好焉

有车邻邻，有马白颠。未见君子，寺人之令。

阪有漆，隰有栗。既见君子，并坐鼓瑟。今者不乐，逝者其耋。

阪有桑，隰有杨。既见君子，并坐鼓簧。今者不乐，逝者其亡。

**车邻三章，一章四句，二章章六句。

. 驷驖

**序：《驷驖》，美襄公也。始命有田狩之事，园囿之乐焉。

驷驖孔阜，六辔在手。公之媚子，从公于狩。

奉时辰牡，辰牡孔硕。公曰左之，舍拔则获。

游于北园，四马既闲。輶车鸾镳，载猃歇骄。

**驷驖三章，章四句。

. 小戎

**序：《小戎》，美襄公也。备其兵甲，以讨西戎。西戎方强，而征伐不休，国人则矜其车甲，妇人能闵其君子焉。

小戎俴收，五楘梁辀。游环胁驱，阴靷鋈续。文茵畅毂，驾我骐馵。言念君子，温其如玉。在其板屋，乱我心曲。

四牡孔阜，六辔在手。骐骝是中，騧骊是骖。龙盾之合，鋈以觼軜。言念君子，温其在邑。方何为期，胡然我念之。

俴驷孔群，厹矛鋈錞。蒙伐有苑，虎韔镂膺。交韔二弓，竹闭绲縢。言念君子，载寝载兴。厌厌良人，秩秩德音。

**小戎三章，章十句。

. 蒹葭

**序：《蒹葭》，刺襄公也。未能用周礼，将无以固其国焉。

蒹葭苍苍，白露为霜。所谓伊人，在水一方。溯洄从之，道阻且长；溯游从之，宛在水中央。

蒹葭凄凄，白露未晞。所谓伊人，在水之湄。溯洄从之，道阻且跻；溯游从之，宛在水中坻。

蒹葭采采，白露未已。所谓伊人，在水之涘。溯洄从之，道阻且右；溯游从之，宛在水中沚。

**蒹葭三章，章八句。

. 终南

**序：《终南》，戒襄公也。能取周地，始为诸侯，受显服，大夫美之，故作是诗以戒劝之。

终南何有？有条有梅。君子至止，锦衣狐裘。颜如渥丹，其君也哉！

终南何有？有纪有堂。君子至止，黻衣绣裳。佩玉将将，寿考不忘。

**终南二章，章六句。

. 黄鸟

**序：《黄鸟》，哀三良也。国人刺穆公以人从死，而作是诗也。

交交黄鸟，止于棘。谁从穆公，子车奄息。维此奄息，百夫之特。临其穴，惴惴其栗。彼苍者天，歼我良人。如可赎兮，人百其身。

交交黄鸟，止于桑。谁从穆公，子车仲行。维此仲行，百夫之防。临其穴，惴惴其栗。彼苍者天，歼我良人。如可赎兮，人百其身。

交交黄鸟，止于楚。谁从穆公，子车针虎。维此针虎，百夫之御。临其穴，惴惴其栗。彼苍者天，歼我良人。如可赎兮，人百其身。

**黄鸟三章，章十二句。

. 晨风

**序：《晨风》，刺康公也。忘穆公之业，始弃其贤臣焉。

鴥彼晨风，郁彼北林。未见君子，忧心钦钦。如何如何，忘我实多。

山有苞栎，隰有六驳。未见君子，忧心靡乐。如何如何，忘我实多。

山有苞棣，隰有树檖。未见君子，忧心如醉。如何如何，忘我实多。

**晨风三章，章六句。

. 无衣

**序：《无衣》，刺用兵也。秦人刺其君好攻战，亟用兵，而不与民同欲焉。

岂曰无衣？与子同袍。王于兴师，修我戈矛，与子同仇。

岂曰无衣？与子同泽。王于兴师，修我矛戟，与子偕作。

岂曰无衣？与子同裳。王于兴师，修我甲兵，与子偕行。

**无衣三章，章五句。

. 渭阳

**序：《渭阳》，康公念母也。康公之母，晋献公之女。文公遭丽姬之难，未反，而秦姬卒。穆公纳文公，康公时为大子，赠送文公于渭之阳。念母之不见也，我见舅氏，如母存焉。及其即位，思而作是诗也。

我送舅氏，曰至渭阳。何以赠之？路车乘黄。

我送舅氏，悠悠我思。何以赠之？琼瑰玉佩。

**渭阳二章，章四句。

. 权舆

**序：《权舆》，刺康公也。忘先君之旧臣与贤者，有始而无终也。

于我乎！夏屋渠渠，今也每食无余。于嗟乎！不承权舆。

于我乎！每食四簋，今也每食不饱。于嗟乎！不承权舆。

**权舆二章，章五句。

秦国十篇，二十七章，百八十一句。

第12卷 国风-陈风***

. 宛丘

**序：《宛丘》，刺幽公也。淫荒昏乱，游荡无度焉。

子之汤兮，宛丘之上兮。洵有情兮，而无望兮。

坎其击鼓，宛丘之下。无冬无夏，值其鹭羽。

坎其击缶，宛丘之道。无冬无夏，值其鹭翿。

**宛丘三章，章四句。

. 东门之枌

**序：《东门之枌》，疾乱也。幽公淫荒，风化之所行，男女弃其旧业，亟会于道路，歌舞于市井尔。

东门之枌，宛丘之栩。子仲之子，婆娑其下。

谷旦于差，南方之原。不绩其麻，市也婆娑。

谷旦于逝，越以鬷迈。视尔如荍，贻我握椒。

**东门之枌三章，章四句。

. 衡门

**序：《衡门》，诱僖公也。愿而无立志，故作是诗以诱掖其君也。

衡门之下，可以栖迟。泌之洋洋，可以乐饥。

岂其食鱼，必河之鲂 。 岂其取妻，必齐之姜。

岂其食鱼，必河之鲤 。 岂其取妻，必宋之子。

**衡门三章，章四句。

. 东门之池

**序：《东门之池》，刺时也。疾其君子淫昏，而思贤女以配君子也。

东门之池，可以沤麻。彼美淑姬，可与晤歌。

东门之池，可以沤纻。彼美淑姬，可与晤语。

东门之池，可以沤菅。彼美淑姬，可与晤言。

**东门之池三章，章四句。

. 东门之杨

序**：《东门之杨》，刺时也。昏姻失时，男女多违。亲迎，女犹有不至者也。

东门之杨，其叶牂牂。昏以为期，明星煌煌。

东门之杨，其叶肺肺。昏以为期，明星晢晢。

**东门之杨二章，章四句。

. 墓门

**序：《墓门》，刺陈佗也。陈佗无良师傅，以至于不义，恶加于万民焉。

墓门有棘，斧以斯之。夫也不良，国人知之。知而不已，谁昔然矣。

墓门有梅，有鸮萃止。夫也不良，歌以讯之。讯予不顾，颠倒思予。

**墓门二章，章六句。

. 防有鹊巢

**序：《防有鹊巢》，忧谗贼也。宣公多信谗，君子忧惧焉。

防有鹊巢，邛有旨苕。谁侜予美？心焉忉忉。

中唐有甓，邛有旨鹝。谁侜予美？心焉惕惕。

**防有鹊巢二章，章四句。

. 月出

**序：《月出》，刺好色也。在位不好德而说美色焉。

月出皎兮，佼人僚兮。舒窈纠兮，劳心悄兮。

月出皓兮，佼人懰兮。舒忧受兮，劳心慅兮。

月出照兮，佼人燎兮。舒夭绍兮，劳心惨兮。

**月出三章，章四句。

. 株林

**序：《株林》，刺灵公也。淫乎夏姬，驱驰而往，朝夕不休息焉。

胡为乎株林，从夏南。匪适株林，从夏南。

驾我乘马，说于株野。乘我乘驹，朝食于株。

**株林二章，章四句。

. 泽陂

**序：《泽陂》，刺时也。言灵公君臣淫于其国，男女相说，忧思感伤焉。

彼泽之陂，有蒲与荷。有美一人，伤如之何。寤寐无为，涕泗滂沱。

彼泽之陂，有蒲与蕑。有美一人，硕大且卷。寤寐无为，中心悁悁。

彼泽之陂，有蒲菡萏。有美一人，硕大且俨。寤寐无为，辗转伏枕。

**泽陂三章，章六句。

陈国十篇，二十六章，百十四句。

第13卷 国风-桧风***

. 羔裘

**序：《羔裘》，大夫以道去其君也。国小而迫，君不用道，好洁其衣服。逍遥游燕，而不能自强于政治，故作是诗也。

羔裘逍遥，狐裘以朝。岂不尔思，劳心忉忉。

羔裘翱翔，狐裘在堂。岂不尔思 ，我心忧伤。

羔裘如膏，日出有曜。岂不尔思 ，中心是悼。

**羔裘三章，章四句。

. 素冠

**序：《素冠》，刺不能三年也。

庶见素冠兮，棘人栾栾兮，劳心慱慱兮。

庶见素衣兮，我心伤悲兮，聊与子同归兮。

庶见素韠兮，我心蕴结兮，聊与子如一兮。

**素冠三章，章三句。

. 隰有苌楚

**序：《隰有苌楚》，疾恣也。国人疾其君之淫恣，而思无情欲者也。

隰有苌楚，猗傩其枝。夭之沃沃，乐子之无知。

隰有苌楚，猗傩其华。夭之沃沃，乐子之无家。

隰有苌楚，猗傩其实。夭之沃沃，乐子之无室。

**隰有苌楚三章，章四句。

. 匪风

**序：《匪风》，思周道也。国小政乱，忧及祸难，而思周道焉。

匪风发兮，匪车偈兮。顾瞻周道，中心怛兮。

匪风飘兮，匪车嘌兮。顾瞻周道，中心吊兮。

谁能亨鱼？溉之釜鬵。谁将西归？怀之好音。

**匪风三章，章四句。

桧国四篇，十二章，四十五句。

第14卷 国风-曹风***

. 蜉蝣

**序：《蜉蝣》，刺奢也。昭公国小而迫，无法以自守，好奢而任小人，将无所依焉。

蜉蝣之羽，衣裳楚楚。心之忧矣，于我归处。

蜉蝣之翼，采采衣服。心之忧矣，于我归息。

蜉蝣掘阅，麻衣如雪。心之忧矣，于我归说。

**蜉蝣三章，章四句。

. 候人

**序：《候人》，刺近小人也。共公远君子，而好近小人焉。

彼候人兮，何戈与祋，彼其之子，三百赤芾。

维鹈在梁，不濡其翼。彼其之子，不称其服。

维鹈在梁，不濡其咮。彼其之子，不遂其媾。

荟兮蔚兮，南山朝隮。婉兮娈兮，季女斯饥。

**候人四章，章四句。

. 鸤鸠

**序：《鸤鸠》，刺不壹也。在位无君子，用心之不壹也。

鸤鸠在桑，其子七兮。淑人君子，其仪一兮。其仪一兮，心如结兮。

鸤鸠在桑，其子在梅。淑人君子，其带伊丝。其带伊丝，其弁伊骐。

鸤鸠在桑，其子在棘。淑人君子，其仪不忒。其仪不忒，正是四国。

鸤鸠在桑，其子在榛。淑人君子，正是国人。正是国人，胡不万年。

**鸤鸠四章，章六句。

. 下泉

**序：《下泉》，思治也。曹人疾共公侵刻下民，不得其所，忧而思明王贤伯也。

洌彼下泉，浸彼苞稂。忾我寤叹，念彼周京。

洌彼下泉，浸彼苞萧。忾我寤叹，念彼京周。

洌彼下泉，浸彼苞蓍。忾我寤叹，念彼京师。

芃芃黍苗，阴雨膏之。四国有王，郇伯劳之。

**下泉四章，章四句。

曹国四篇，十五章，六十八句。

第15卷 国风-豳风***

. 七月

**序：《七月》，陈王业也。周公遭变故，陈后稷先公风化之所由，致王业之艰难也。

七月流火，九月授衣。一之日觱发，二之日栗烈。无衣无褐，何以卒岁？三之日于耜，四之日举趾。同我妇子，馌彼南亩，田畯至喜。

七月流火，九月授衣。春日载阳，有鸣仓庚。女执懿筐，遵彼微行，爰求柔桑。春日迟迟，采蘩祁祁。女心伤悲，殆及公子同归。

七月流火，八月萑苇。蚕月条桑，取彼斧斨，以伐远扬，猗彼女桑。七月鸣鵙，八月载绩。载玄载黄，我朱孔阳，为公子裳。

四月秀葽，五月鸣蜩。八月其获，十月陨萚。一之日于貉，取彼狐狸，为公子裘。二之日其同，载缵武功。言私其豵，献豜于公。

五月斯螽动股，六月莎鸡振羽。七月在野，八月在宇，九月在户，十月蟋蟀入我床下。穹窒熏鼠，塞向墐户。嗟我妇子，曰为改岁，入此室处。

六月食郁及薁，七月亨葵及菽，八月剥枣。十月获稻，为此春酒，以介眉寿。七月食瓜，八月断壶，九月叔苴。采荼薪樗，食我农夫。

九月筑场圃，十月纳禾稼。黍稷重穋，禾麻菽麦。嗟我农夫！我稼既同，上入执宫功。昼尔于茅，宵尔索绹，亟其乘屋，其始播百谷。

二之日凿冰冲冲，三之日纳于凌阴，四之日其蚤，献羔祭韭。九月肃霜，十月涤场。朋酒斯飨，曰杀羔羊。跻彼公堂，称彼兕觥，万寿无疆！

**七月八章，章十一句。

. 鸱鸮

**序：《鸱鸮》，周公救乱也。成王未知周公之志，公乃为诗以遗王，名之曰鸱鸮焉。

鸱鸮鸱鸮！既取我子，无毁我室。恩斯勤斯，鬻子之闵斯。

迨天之未阴雨，彻彼桑土，绸缪牖户。今女下民，或敢侮予。

予手拮据，予所捋荼，予所蓄租，予口卒瘏，曰予未有室家。

予羽谯谯，予尾翛翛，予室翘翘。风雨所漂摇，予维音哓哓。

**鸱鸮四章，章五句。

. 东山

**序：《东山》，周公东征也。周公东征，三年而归，劳归士，大夫美之，故作是诗也。一章言其完也，二章言其思也，三章言其室家之望女也，四章乐男女之得及时也。君子之于人，序其情而闵其劳，所以说也。说以使民，民忘其死，其唯东山乎？

我徂东山，慆慆不归。我来自东，零雨其蒙。我东曰归，我心西悲。制彼裳衣，勿士行枚。蜎蜎者蠋，烝在桑野。敦彼独宿，亦在车下。

我徂东山，慆慆不归。我来自东，零雨其蒙。果裸之实，亦施于宇。伊威在室，蟏蛸在户。町畽鹿场，熠耀宵行。不可畏也，伊可怀也。

我徂东山，慆慆不归，我来自东，零雨其蒙。鹳鸣于垤，妇叹于室。洒埽穹窒，我征聿至。有敦瓜苦，烝在栗薪。自我不见，于今三年。

我徂东山，慆慆不归。我来自东，零雨其蒙。仓庚于飞，熠耀其羽。之子于归，皇驳其马。亲结其缡，九十其仪。其新孔嘉，其旧如之何？

**东山四章，章十二句。

. 破斧

**序：《破斧》，美周公也。周大夫以恶四国焉。

既破我斧，又缺我斨。周公东征，四国是皇。哀我人斯，亦孔之将。

既破我斧，又缺我锜。周公东征，四国是吪。哀我人斯，亦孔之嘉。

既破我斧，又缺我銶。周公东征，四国是遒。哀我人斯，亦孔之休。

**破斧三章，章六句。

. 伐柯

**序：《伐柯》，美周公也。周大夫刺朝廷之不知也。

伐柯如何？匪斧不克。取妻如何？匪媒不得

伐柯伐柯，其则不远。我觏之子，笾豆有践。

**伐柯二章，章四句。

. 九罭

**序：《九罭》，美周公也。周大夫刺朝廷之不知也。

九罭之鱼，鳟鲂。我觏之子，衮衣绣裳。

鸿飞遵渚，公归无所，于女信处。

鸿飞遵陆，公归不复，于女信宿。

是以有衮衣兮，无以我公归兮，无使我心悲兮。

**九罭四章，一章四句，三章章三句。

. 狼跋

**序：《狼跋》，美周公也。周公摄政，远则四国流言，近则王不知，周大夫美其不失其圣也。

狼跋其胡，载疐其尾。公孙硕肤，赤舄几几。

狼疐其尾，载跋其胡。公孙硕肤，德音不瑕。

**狼跋二章，章四句。

豳风七篇，二十七章，二百三句

第16卷 小雅-鹿鸣之什***

. 鹿鸣

**序：《鹿鸣》，燕群臣嘉宾也。既饮食之，又实币帛筐篚，以将其厚意，然后忠臣嘉宾，得尽其心矣。

呦呦鹿鸣，食野之苹。我有嘉宾，鼓瑟吹笙。吹笙鼓簧，承筐是将。人之好我，示我周行。

呦呦鹿鸣，食野之蒿。我有嘉宾，德音孔昭。视民不恌，君子是则是效。我有旨酒，嘉宾式燕以敖。

呦呦鹿鸣，食野之芩。我有嘉宾，鼓瑟鼓琴。鼓瑟鼓琴，和乐且湛。我有旨酒，以燕乐嘉宾之心。

**鹿鸣三章，章八句。

. 四牡

**序：《四牡》，劳使臣之来也。有功而见知则说矣。

四牡騑騑，周道倭迟，岂不怀归。王事靡盬，我心伤悲。

四牡騑騑，啴啴骆马，岂不怀归。王事靡盬，不遑启处。

翩翩者鵻，载飞载下，集于苞栩。王事靡盬，不遑将父。

翩翩者鵻，载飞载止，集于苞杞。王事靡盬，不遑将母。

驾彼四骆，载骤骎骎，岂不怀归。是用作歌，将母来谂。

**四牡五章，章五句。

. 皇皇者华

**序：《皇皇者华》，君遣使臣也。送之以礼乐，言远而有光华也。

皇皇者华，于彼原隰。駪駪征夫，每怀靡及。

我马维驹，六辔如濡。载驰载驱，周爰咨诹。

我马维骐，六辔如丝。载驰载驱，周爰咨谋。

我马维骆，六辔沃若。载驰载驱，周爰咨度。

我马维骃，六辔既均。载驰载驱，周爰咨询。

**皇皇者华五章，章四句。

. 常棣

**序：《常棣》，燕兄弟也。闵管、蔡之失道，故作常棣焉。

常棣之华，鄂不韡韡。凡今之人，莫如兄弟。

死丧之威，兄弟孔怀。原隰裒矣，兄弟求矣。

脊令在原，兄弟急难。每有良朋，况也永叹。

兄弟阋于墙，外御其务。每有良朋，烝也无戎。

丧乱既平，既安且宁。虽有兄弟，不如友生。

傧尔笾豆，饮酒之饫。兄弟既具，和乐且孺。

妻子好合，如鼓瑟琴。兄弟既翕，和乐且湛。

宜尔室家，乐尔妻帑。是究是图，亶其然乎！

**常棣八章，章四句。

. 伐木

**序：《伐木》，燕朋友故旧也。自天子至于庶人，未有不须友以成者。亲亲以睦，友贤不弃，不遗故旧，则民德归厚矣。

伐木丁丁，鸟鸣嘤嘤。出自幽谷，迁于乔木。嘤其鸣矣，求其友声。

相彼鸟矣，犹求友声；矧伊人矣，不求友生。神之听之，终和且平。

伐木许许，酾酒有藇。既有肥羜，以速诸父。宁适不来，微我弗顾。

于粲洒埽，陈馈八簋。既有肥牡，以速诸舅。宁适不来，微我有咎。

伐木于阪，酾酒有衍。笾豆有践，兄弟无远。民之失德，干糇以愆。

有酒湑我，无酒酤我。坎坎鼓我，蹲蹲舞我。迨我暇矣，饮此湑矣。

**伐木六章，章六句。

. 天保

**序：《天保》，下报上也。君能下下以成其政，臣能归美以报其上焉。

天保定尔，亦孔之固。俾尔单厚，何福不除？俾尔多益，以莫不庶。

天保定尔，俾尔戬谷。罄无不宜，受天百禄。降尔遐福，维日不足。

天保定尔，以莫不兴。如山如阜，如冈如陵，如川之方至，以莫不增。

吉蠲为饎，是用孝享。禴祠烝尝，于公先王。君曰卜尔万寿无疆。

神之吊矣，诒尔多福。民之质矣，日用饮食。群黎百姓，遍为尔德。

如月之恒，如日之升，如南山之寿，不骞不崩。如松柏之茂，无不尔或承。

**天保六章，章六句。

. 采薇

**序：《采薇》，遣戍役也。文王之时，西有昆夷之患、北有玁狁之难，以天子之命，命将率，遣戍役，以守卫中国。故歌采薇以遣之，出车以劳还，杕杜以勤归也。

采薇采薇，薇亦作止。曰归曰归，岁亦莫止。靡室靡家，玁狁之故。不遑启居，玁狁之故。

采薇采薇，薇亦柔止。曰归曰归，心亦忧止。忧心烈烈，载饥载渴。我戍未定，靡使归聘。

采薇采薇，薇亦刚止。曰归曰归，岁亦阳止。王事靡盬，不遑启处。忧心孔疚，我行不来。

彼尔维何？维常之华。彼路斯何？君子之车。戎车既驾，四牡业业。岂敢定居？一月三捷。

驾彼四牡，四牡骙骙。君子所依，小人所腓。四牡翼翼，象弭鱼服。岂不曰戒，玁狁孔棘。

昔我往矣，杨柳依依。今我来思，雨雪霏霏。行道迟迟，载渴载饥。我心伤悲，莫知我哀。

**采薇六章，章八句。

. 出车

**序：《出车》，劳还率也。

我出我车，于彼牧矣。自天子所，谓我来矣。召彼仆夫，谓之载矣。王事多难，维其棘矣。

我出我车，于彼郊矣。设此旐矣，建彼旄矣。彼旟旐斯，胡不旆旆？忧心悄悄，仆夫况瘁。

王命南仲，往城于方。出车彭彭，旗旐央央。天子命我，城彼朔方。赫赫南仲，玁狁于襄。

昔我往矣，黍稷方华；今我来思，雨雪载涂。王事多难，不遑启居。岂不怀归？畏此简书。

喓喓草虫，趯趯阜螽。未见君子，忧心忡忡。既见君子，我心则降。赫赫南仲，薄伐西戎。

春日迟迟，卉木萋萋。仓庚喈喈，采蘩祁祁。执讯获丑，薄言还归。赫赫南仲，玁狁于夷。

**出车六章，章八句。

. 杕杜

**序：《杕杜》，劳还役也。

有杕之杜，有睆其实。王事靡盬，继嗣我日。日月阳止，女心伤止，征夫遑止。

有杕之杜，其叶萋萋。王事靡盬，我心伤悲。卉木萋止，女心悲止，征夫归止。

陟彼北山，言采其杞。王事靡盬，忧我父母。檀车幝幝，四杜痯痯，征夫不远。

匪载匪来，忧心孔疚。期逝不至，而多为恤。卜筮偕止，会言近止，征夫迩止。

**杕杜四章，章七句。

. 鱼丽

**序：《鱼丽》，美万物盛多能备礼也。文武以天保以上治内，采薇以下治外。始于忧勤，终于逸乐，故美万物盛多，可以告于神明矣。

鱼丽于罶，鲿鲨。君子有酒，旨且多。

鱼丽于罶，鲂鳢。君子有酒，多且旨。

鱼丽于罶，鰋鲤。君子有酒，旨且有。

物其多矣，维其嘉矣。

物其旨矣，维其偕矣。

物其有矣，维其时矣。

**鱼丽六章，三章章四句、三章章二句。

鹿名之什十篇，五十五章，三百一十五句

. 注：《南陔》，孝子相戒以养也。《白华》孝子之洁白也。《华黍》时和岁丰，宜黍稷也。有其义而亡其辞。

第17卷 小雅-南有嘉鱼之什***

. 南有嘉鱼

**序：《南有嘉鱼》，乐与贤也。大平之君子至诚，乐与贤者共之也。

南有嘉鱼，烝然罩罩。君子有酒，嘉宾式燕以乐。

南有嘉鱼，烝然汕汕。君子有酒，嘉宾式燕以衎。

南有樛木，甘瓠累之。君子有酒，嘉宾式燕绥之。

翩翩者鵻，烝然来思。君子有酒，嘉宾式燕又思。

**南有嘉鱼四章，章四句。

. 南山有台

**序：《南山有台》，乐得贤也。得贤则能为邦家立太平之基矣。

南山有台，北山有莱。乐只君子，邦家之基。乐只君子，万寿无期。

南山有桑，北山有杨。乐只君子，邦家之光。乐只君子，万寿无疆。

南山有杞，北山有李。乐只君子，民之父母。乐只君子，德音不已。

南山有栲，北山有杻。乐只君子，遐不眉寿。乐只君子，德音是茂。

南山有枸，北山有楰。乐只君子，遐不黄耇。乐只君子，保艾尔后。

**南山有台五章，章六句。

. 由庚、崇丘、由仪

**序：《由庚》，万物得由其道也。《崇丘》，万物得极其高大也。《由仪》，万物之生，各得其宜也。

［有其义而亡其辞］

. 蓼萧

**序：《蓼萧》，泽及四海也。

蓼彼萧斯，零露湑兮。既见君子，我心写兮。燕笑语兮，是以有誉处兮。

蓼彼萧斯，零露瀼瀼。既见君子，为龙为光。其德不爽，寿考不忘。

蓼彼萧斯，零露泥泥。既见君子，孔燕岂弟。宜兄宜弟，令德寿岂。

蓼彼萧斯，零露浓浓。既见君子，鞗革忡忡。和鸾雝雝，万福攸同。

**蓼萧四章，章六句。

. 湛露

**序：《湛露》，天子燕诸侯也。

湛湛露斯，匪阳不晞。厌厌夜饮，不醉无归。

湛湛露斯，在彼丰草。厌厌夜饮，在宗载考。

湛湛露斯，在彼杞棘。显允君子，莫不令德。

其桐其椅，其实离离。岂弟君子，莫不令仪。

**湛露四章，章四句。

. 彤弓

**序：《彤弓》，天子锡有功诸侯也。

彤弓弨兮，受言藏之。我有嘉宾，中心贶之。钟鼓既设，一朝飨之。

彤弓弨兮，受言载之。我有嘉宾，中心喜之。钟鼓既设，一朝右之。

彤弓弨兮，受言櫜之。我有嘉宾，中心好之。钟鼓既设，一朝酬之。

**彤弓三章，章六句。

. 菁菁者莪

**序：《菁菁者莪》，乐育材也。君子能长育人材，则天下喜乐之矣。

菁菁者莪，在彼中阿。既见君子，乐且有仪。

菁菁者莪，在彼中沚。既见君子，我心则喜。

菁菁者莪，在彼中陵。既见君子，锡我百朋。

泛泛杨舟，载沉载浮。既见君子，我心则休。

**菁菁者莪四章，章四句。

. 六月

**序：《六月》，宣王北伐也。《鹿鸣》废则和乐缺矣，《四牡》废则君臣缺矣，《皇皇者华》废则忠信缺矣，《常棣》废则兄弟缺矣，《伐木》废则朋友缺矣，《天保》废则福禄缺矣，《采薇》废则征伐缺矣，《出车》废则功力缺矣，《杕杜》废则师众缺矣，《鱼丽》废则法度缺矣，《南陔》废则孝友缺矣，《白华》废则廉耻缺矣《华黍》废则蓄积缺矣，《由庚》废则阴阳失其道理矣。《南有嘉鱼》废则贤者不安、下不得其所矣。《崇丘》废则万物不遂矣，《南山有台》废则为国之基队矣，《由仪》废则万物失其道理矣，《蓼萧》废则恩泽乖矣，《湛露》废则万国离矣，《彤弓》废则诸夏衰矣，《菁菁者莪》废则无礼仪矣，《小雅》尽废则四夷交侵，中国微矣。

六月栖栖，戎车既饬。四牡骙骙，载是常服。玁狁孔炽，我是用急。王于出征，以匡王国。

比物四骊，闲之维则。维此六月，既成我服。我服既成，于三十里。王于出征，以佐天子。

四牡修广，其大有颙。薄伐玁狁，以奏肤公。有严有翼，共武之服。共武之服，以定王国。

玁狁匪茹，整居焦获。侵镐及方，至于泾阳。织文鸟章，白旆央央。元戎十乘，以先启行。

戎车既安，如轾如轩。四牡既佶，既佶且闲。薄伐玁狁，至于大原。文武吉甫，万邦为宪。

吉甫燕喜，既多受祉。来归自镐，我行永久。饮御诸友，炰鳖脍鲤。侯谁在矣，张仲孝友。

**六月六章，章八句。

. 采芑

**序：《采芑》，宣王南征也。

薄言采芑，于彼新田，于此灾亩。方叔莅止，其车三千，师干之试。方叔率止，乘其四骐，四骐翼翼。路车有奭，簟茀鱼服，钩膺鞗革。

薄言采芑，于彼新田，于此中乡。方叔莅止，其车三千，旗旐央央。方叔率止，约軝错衡，八鸾玱玱。服其命服，朱芾斯皇，有玱葱珩。

鸩彼飞隼，其飞戾天，亦集爰止。方叔莅止，其车三千，师干之试。方叔率止，钲人伐鼓，陈师鞠旅。显允方叔，伐鼓渊渊，振旅阗阗。

蠢尔蛮荆，大邦为仇。方叔元老，克壮其犹。方叔率止，执讯获丑。戎车啴啴，啴啴焞焞，如霆如雷。显允方叔，征伐玁狁，蛮荆来威。

**采芑四章，章十二句。

. 车攻

**序：《车攻》，宣王复古也。宣王能内修政事，外攘夷狄，复文武之竟土，修车马、备器械，复会诸侯于东都，因田猎而选车徒焉。

我车既攻，我马既同。四牡庞庞，驾言徂东。

田车既好，四牡孔阜。东有甫草，驾言行狩。

之子于苗，选徒嚣嚣。建旐设旄，搏兽于敖。

驾彼四牡，四牡奕奕。赤芾金舄，会同有绎。

决拾既佽，弓矢既调。射夫既同，助我举柴。

四黄既驾，两骖不猗。不失其驰，舍矢如破。

萧萧马鸣，悠悠旆旌。徒御不惊，大庖不盈。

之子于征，有闻无声。允矣君子，展也大成。

**车攻八章，章四句。

. 吉日

**序：《吉日》，美宣王田也。能滇微接下，无不自尽，以奉其上焉。

吉日维戊，既伯既祷。田车既好，四牡孔阜。升彼大阜，从其群丑。

吉日庚午，既差我马。兽之所同，麀鹿麌麌。漆沮之从，天子之所。

瞻彼中原，其祁孔有。儦儦俟俟，或群或友。悉率左右，以燕天子。

既张我弓，既挟我矢。发彼小豝，殪此大兕。以御宾客，且以酌醴。

**吉日四章，章六句。

南有嘉鱼之什十篇，四十六章，二百七十二句。

第18卷 小雅-鸿雁之什***

. 鸿雁

**序：《鸿雁》，美宣王也。万民离散，不安其居，而能劳来还定，安集之。至于矜寡，无不得其所焉。

鸿雁于飞，肃肃其羽。之子于征，劬劳于野。爰及矜人，哀此鳏寡。

鸿雁于飞，集于中泽。之子于垣，百堵皆作。虽则劬劳，其究安宅。

鸿雁于飞，哀鸣嗷嗷。维此哲人，谓我劬劳。维彼愚人，谓我宣骄。

**鸿雁三章，章六句。

. 庭燎

**序：《庭燎》，美宣王也。因以箴之。

夜如何其？夜未央！庭燎之光，君子至止，鸾声将将。

夜如何其？夜未艾！庭燎晰晰，君子至止，鸾声哕哕。

夜如何其？夜乡晨！庭燎有辉，君子至止，言观其旗。

**庭燎三章，章五句。

. 沔水

**序：《沔水》，规宣王也。

沔彼流水，朝宗于海。鴥彼飞隼，载飞载止。嗟我兄弟，邦人诸友，莫肯念乱，谁无父母？

沔彼流水，其流汤汤。鴥彼飞隼，载飞载扬。念彼不迹，载起载行，心之忧矣，不可弭忘。

鴥彼飞隼，率彼中陵。民之讹言，宁莫之惩。我友敬矣，谗言其兴。

**沔水三章，二章章八句，一章六句。

. 鹤鸣

**序：《鹤鸣》，诲宣王也。

鹤鸣于九皋，声闻于野。鱼潜在渊，或在于渚。乐彼之园，爰有树檀，其下维萚。它山之石，可以为错。

鹤鸣于九皋，声闻于天。鱼在于渚，或潜在渊。乐彼之园，爰有树檀，其下维谷。它山之石，可以攻玉。

**鹤鸣二章，章九句。

. 祈父

**序：《祈父》，刺宣王也。

祈父，予王之爪牙。胡转予于恤？靡所止居。

祈父，予王之爪士。胡转予于恤？靡所厎止。

祈父，亶不聪。胡转予于恤？有母之尸饔。

**祈父三章，章四句。

. 白驹

**序：《白驹》，大夫刺宣王也。

皎皎白驹，食我场苗；絷之维之，以永今朝。所谓伊人，于焉逍遥。

皎皎白驹，食我场藿；絷之维之，以永今夕。所谓伊人，于焉嘉客。

皎皎白驹，贲然来思。尔公尔侯，逸豫无期。慎尔优游，勉尔遁思。

皎皎白驹，在彼空谷。生刍一束，其人如玉。毋金玉尔音，而有遐心。

**白驹四章，章六句。

. 黄鸟

**序：《黄鸟》，刺宣王也。

黄鸟黄鸟，无集于谷，无啄我粟。此邦之人，不我肯谷。言旋言归，复我邦族。

黄鸟黄鸟，无集于桑，无啄我粱。此邦之人，不可与明。言旋言归，复我诸兄。

黄鸟黄鸟，无集于栩，无啄我黍。此邦之人，不可与处。言旋言归，复我诸父。

**黄鸟三章，章七句。

. 我行其野

**序：《我行其野》，刺宣王也。

我行其野，蔽芾其樗。昏姻之故，言就尔居。尔不我畜，复我邦家。

我行其野，言采其蓫。昏姻之故，言就尔宿。尔不我畜，言归斯复。

我行其野，言采其葍。不思旧姻，求尔新特。成不以富，亦祇以异。

**我行其野三章，章六句。

. 斯干

**序：《斯干》，宣王考室也。

秩秩斯干，幽幽南山。如竹苞矣，如松茂矣。兄及弟矣，式相好矣，无相犹矣。

似续妣祖，筑室百堵，西南其户。爰居爰处，爰笑爰语。

约之阁阁，椓之橐橐。风雨攸除，鸟鼠攸去，君子攸芋。

如跂斯翼，如矢斯棘，如鸟斯革，如翚斯飞，君子攸跻。

殖殖其庭，有觉其楹。哙哙其正，哕哕其冥，君子攸宁。

下莞上簟，乃安斯寝。乃寝乃兴，乃占我梦。吉梦维何？维熊维罴，维虺维蛇。

大人占之：维熊维罴，男子之祥；维虺维蛇，女子之祥。

乃生男子，载寝之床，载衣之裳，载弄之璋。其泣喤喤，朱芾斯皇，室家君王。

乃生女子，载寝之地，载衣之裼，载弄之瓦。无非无仪，唯酒食是议，无父母诒罹。

**斯干九章，四章章七句，五章章五句。

. 无羊

**序：《无羊》，宣王考牧也。

谁谓尔无羊？三百维群；谁谓尔无牛？九十其犉。尔羊来思，其角濈濈。尔牛来思，其耳湿湿。

或降于阿，或饮于池，或寝或讹。尔牧来思，何蓑何笠，或负其糇。三十维物，尔牲则具。

尔牧来思，以薪以蒸，以雌以雄。尔羊来思，矜矜兢兢，不骞不崩。麾之以肱，毕来既升。

牧人乃梦：众维鱼矣，旐维旟矣。大人占之：众维鱼矣，实维丰年；旐维旟矣，室家溱溱。

**无羊四章，章八句。

鸿雁之什十篇，三十七章，二百二十三句。

第19卷 小雅-节南山之什***

. 节南山

**序：《节南山》，家父刺幽王也。

节彼南山，维石岩岩。赫赫师尹，民具尔瞻。忧心如惔，不敢戏谈。国既卒斩，何用不监。

节彼南山，有实其猗。赫赫师尹，不平谓何。天方荐瘥，丧乱弘多。民言无嘉，憯莫惩嗟。

尹氏大师，维周之氐。秉国之均，四方是维。天子是毗，俾民不迷。不吊昊天，不宜空我师。

弗躬弗亲，庶民弗信。弗问弗仕，勿罔君子。式夷式已，无小人殆。琐琐姻亚，则无膴仕。

昊天不佣，降此鞠讻。昊天不惠，降此大戾。君子如届，俾民心阕；君子如夷，恶怒是违。

不吊昊天，乱靡有定。式月斯生，俾民不宁。忧心如酲，谁秉国成？不自为政，卒劳百姓。

驾彼四牡，四牡项领。我瞻四方，蹙蹙靡所骋。

方茂尔恶，相尔矛矣。既夷既怿，如相酬矣。

昊天不平，我王不宁。不惩其心，覆怨其正。

家父作诵，以究王讻。式讹尔心，以畜万邦。

**节南山十章，六章章八句，四章章四句。

. 正月

**序：《正月》，大夫刺幽王也。

正月繁霜，我心忧伤。民之讹言，亦孔之将。念我独兮，忧心京京。哀我小心，癙忧以痒。

父母生我，胡俾我愈？不自我先，不自我后。好言自口，莠言自口。忧心愈愈，是以有侮。

忧心茕茕，念我无禄。民之无辜，并其臣仆。哀我人斯，于何从禄？瞻乌爰止，于谁之屋？

瞻彼中林，侯薪侯蒸。民今方殆，视天梦梦。既克有定，靡人弗胜。有皇上帝，伊谁云憎？

谓山盖卑，为冈为陵。民之讹言，宁莫之惩。召彼故老，讯之占梦。具曰予圣，谁知乌之雌雄？

谓天盖高，不敢不局。谓地盖厚，不敢不蹐。维号斯言，有伦有脊。哀今之人，胡为虺蜴？

瞻彼阪田，有菀其特。天之扤我，如不我克。彼求我则，如不我得。执我仇仇，亦不我力。

心之忧矣，如或结之。今兹之正，胡然厉矣？燎之方扬，宁或灭之？赫赫宗周，褒姒灭之。

终其永怀，又窘阴雨。其车既载，乃弃尔辅。载输尔载，将伯助予！

无弃尔辅，员于尔辐。屡顾尔仆，不输尔载。终逾绝险，曾是不意？

鱼在于沼，亦匪克乐。潜虽伏矣，亦孔之照。忧心惨惨，念国之为虐。

彼有旨酒，又有嘉肴。洽比其邻，昏姻孔云。念我独兮，忧心殷殷。

佌佌彼有屋，蔌蔌方有谷。民今之无禄，天夭是椓。哿矣富人，哀此茕独！

**正月十三章，八章章八句 ， 五章章六句。

. 十月之交

**序：《十月之交》，大夫刺幽王也。

十月之交，朔日辛卯。日有食之，亦孔之丑。彼月而微，此日而微。今此下民，亦孔之哀。

日月告凶，不用其行。四国无政，不用其良。彼月而食，则维其常。此日而食，于何不臧。

烨烨震电，不宁不令。百川沸腾，山冢崒崩。高岸为谷，深谷为陵。哀今之人，胡憯莫惩。

皇父卿士，番维司徒。家伯维宰，仲允膳夫。棸子内史，蹶维趣马。楀维师氏，艳妻煽方处。

抑此皇父，岂曰不时。胡为我作，不即我谋。彻我墙屋，田卒污莱。曰予不戕，礼则然矣。

皇父孔圣，作都于向。择三有事，亶侯多藏。不慭遗一老，俾守我王。择有车马，以居徂向。

黾勉从事，不敢告劳。无罪无辜，谗口嚣嚣。下民之孽，匪降自天。噂沓背憎，职竞由人。

悠悠我里，亦孔之痗。四方有羡，我独居忧。民莫不逸，我独不敢休。天命不彻，我不敢效我友自逸。

**十月之交八章，章八句。

. 雨无正

**序：《雨无正》，大夫刺幽王也。雨自上下者也，众多如雨。而非所以为政也。

浩浩昊天，不骏其德。降丧饥馑，斩伐四国。旻天疾威，弗虑弗图。舍彼有罪，既伏其辜。若此无罪，沦胥以铺。

周宗既灭，靡所止戾。正大夫离居，莫知我勚。三事大夫，莫肯夙夜。邦君诸侯，莫肯朝夕。庶曰式臧，覆出为恶。

如何昊天？辟言不信。如彼行迈，则靡所臻。凡百君子，各敬尔身。胡不相畏，不畏于天？

戎成不退，饥成不遂。曾我亵御，憯憯日瘁。凡百君子，莫肯用讯。听言则答，谮言则退。

哀哉不能言，匪舌是出，维躬是瘁。哿矣能言，巧言如流，俾躬处休。

维曰于仕，孔棘且殆。云不可使，得罪于天子；亦云可使，怨及朋友。

谓尔迁于王都，曰予未有室家。鼠思泣血，无言不疾。昔尔出居，谁从作尔室？

**雨无正七章，二章章十句，二章章八句，三章章六句。

. 小旻

**序：《小旻》，大夫刺幽王也。

旻天疾威，敷于下土。谋犹回遹，何日斯沮。谋臧不从，不臧覆用。我视谋犹，亦孔之邛。

潝潝訿訿，亦孔之哀。谋之其臧，则具是违。谋之不臧，则具是依。我视谋犹，伊于胡底。

我龟既厌，不我告犹。谋夫孔多，是用不集。发言盈庭，谁敢执其咎？如匪行迈谋，是用不得于道。

哀哉为犹，匪先民是程，匪大犹是经，维迩言是听，维迩言是争。如彼筑室于道谋，是用不溃于成。

国虽靡止，或圣或否。民虽靡膴，或哲或谋，或肃或艾。如彼泉流，无沦胥以败。

不敢暴虎，不敢冯河。人知其一，莫知其他。战战兢兢，如临深渊，如履薄冰。

**小旻六章，三章章八句，三章章七句。

. 小宛

**序：《小宛》，大夫刺幽王也。

宛彼鸣鸠，翰飞戾天。我心忧伤，念昔先人。明发不寐，有怀二人。

人之齐圣，饮酒温克。彼昏不知，壹醉日富。各敬尔仪，天命不又。

中原有菽，庶民采之。螟蛉有子，蜾蠃负之。教诲尔子，式谷似之。

题彼脊令，载飞载鸣。我日斯迈，而月斯征。夙兴夜寐，无忝尔所生。

交交桑扈，率场啄粟。哀我填寡，宜岸宜狱。握粟出卜，自何能谷？

温温恭人，如集于木；惴惴小心，如临于谷；战战兢兢，如履薄冰。

**小宛六章，章六句。

. 小弁

**序：《小弁》，刺幽王也。大子之傅作焉。

弁彼鸒斯，归飞提提。民莫不谷，我独于罹。何辜于天，我罪伊何？心之忧矣，云如之何？

踧踧周道，鞫为茂草。我心忧伤，惄焉如捣。假寐永叹，维忧用老。心之忧矣，疢如疾首。

维桑与梓，必恭敬止。靡瞻匪父，靡依匪母。不属于毛，不离于里。天之生我，我辰安在？

菀彼柳斯，鸣蜩嘒嘒。有漼者渊，萑苇淠淠。譬彼舟流，不知所届。心之忧矣，不遑假寐。

鹿斯之奔，维足伎伎。雉之朝雊，尚求其雌。譬彼坏木，疾用无枝。心之忧矣，宁莫之知。

相彼投兔，尚或先之。行有死人，尚或墐之。君子秉心，维其忍之。心之忧矣，涕既陨之。

君子信谗，如或酬之。君子不惠，不舒究之。伐木掎矣，析薪扡矣。舍彼有罪，予之佗矣。

莫高匪山，莫浚匪泉。君子无易由言，耳属于垣。无逝我梁，无发我笱。我躬不阅，遑恤我后。

**小弁八章，章八句。

. 巧言

**序：《巧言》，刺幽王也。大夫伤于谗，故作是诗也。

悠悠昊天，曰父母且。无罪无辜，乱如此怃。昊天已威，予慎无罪；昊天大怃，予慎无辜。

乱之初生，僭始既涵；乱之又生，君子信谗。君子如怒，乱庶遄沮；君子如祉，乱庶遄已。

君子屡盟，乱是用长；君子信盗，乱是用暴。盗言孔甘，乱是用餤。匪其止共，维王之邛。

奕奕寝庙，君子作之。秩秩大猷，圣人莫之。他人有心，予忖度之。跃跃毚兔，遇犬获之。

荏染柔木，君子树之。往来行言，心焉数之。蛇蛇硕言，出自口矣。巧言如簧，颜之厚矣。

彼何人斯，居河之麋。无拳无勇，职为乱阶。既微且尰，尔勇伊何？为犹将多，尔居徒几何？

**巧言六章，章八句。

. 何人斯

**序：《何人斯》，苏公刺暴公也。暴公为卿士而谮苏公焉，故苏公作是诗以绝之。

彼何人斯？其心孔艰。胡逝我梁，不入我门。伊谁云从？谁暴之云。

二人从行，谁为此祸？胡逝我梁，不入唁我。始者不如今，云不我可。

彼何人斯？胡逝我陈。我闻其声，不见其身。不愧于人，不畏于天。

彼何人斯？其为飘风。胡不自北？胡不自南？胡逝我梁？祇搅我心。

尔之安行，亦不遑舍。尔之亟行，遑脂尔车。壹者之来，云何其盱。

尔还而入，我心易也。还而不入，否难知也。壹者之来，俾我祇也。

伯氏吹埙，仲氏吹篪。及尔如贯，谅不我知。出此三物，以诅尔斯。

为鬼为蜮，则不可得。有腼面目，视人罔极。作此好歌，以极反侧。

**何人斯八章，章六句。

. 巷伯

**序：《巷伯》，刺幽王也。寺人伤于谗，故作是诗也。

萋兮斐兮，成是贝锦。彼谮人者，亦已大甚。

哆兮侈兮，成是南箕。彼谮人者，谁适与谋？

缉缉翩翩，谋欲谮人。慎尔言也，谓尔不信。

捷捷幡幡，谋欲谮言。岂不尔受，既其女迁。

骄人好好，劳人草草。苍天苍天！视彼骄人，矜此劳人。

彼谮人者，谁适与谋？取彼谮人，投畀豺虎。豺虎不食，投畀有北 。有北不受，投畀有昊。

杨园之道，猗于亩丘。寺人孟子，作为此诗。凡百君子，敬而听之。

**巷伯七章，四章章四句，一章五句，一章八句，一章六句。

节南山之什，十篇七十九章，五百五十二句

第20卷 小雅-谷风之什***

. 谷风

**序：《谷风》，刺幽王也。天下俗薄，朋友道绝焉。

习习谷风，维风及雨。将恐将惧，维予与女；将安将乐，女转弃予。

习习谷风，维风及颓。将恐将惧，置予于怀；将安将乐，弃予如遗。

习习谷风，维山崔嵬。无草不死，无木不萎。忘我大德，思我小怨。

**谷风三章，章六句。

. 蓼莪

**序：《蓼莪》，刺幽王也。民人劳苦，孝子不得终养尔。

蓼蓼者莪，匪莪伊蒿。哀哀父母，生我劬劳。

蓼蓼者莪，匪莪伊蔚。哀哀父母，生我劳瘁。

瓶之罄矣，维罍之耻。鲜民之生，不如死之久矣！无父何怙？无母何恃？出则衔恤，入则靡至。

父兮生我，母兮鞠我。拊我畜我，长我育我。顾我复我，出入腹我。欲报之德，昊天罔极！

南山烈烈，飘风发发。民莫不谷，我独何害？

南山律律，飘风弗弗。民莫不谷，我独不卒。

**蓼莪六章，四章章四句，二章章八句。

. 大东

**序：《大东》，刺乱也。东国困于役而伤于财，谭大夫作是诗以告病焉。

有饛簋飧，有救棘匕。周道如砥，其直如矢。君子所履，小人所视。眷言顾之，潸焉出涕。

小东大东，杼柚其空。纠纠葛屦，可以履霜。佻佻公子，行彼周行，既往既来，使我心疚。

有洌氿泉，无浸获薪。契契寤叹，哀我惮人。薪是获薪，尚可载也。哀我惮人，亦可息也。

东人之子，职劳不来；西人之子，粲粲衣服；舟人之子，熊罴是裘；私人之子，百僚是试。

或以其酒，不以其浆；鞙鞙佩璲，不以其长。维天有汉，监亦有光。跂彼织女，终日七襄。

虽则七襄，不成报章。睆彼牵牛，不以服箱。东有启明，西有长庚。有救天毕，载施之行。

维南有箕，不可以簸扬。维北有斗，不可以挹酒浆。维南有箕，载翕其舌。维北有斗，西柄之揭。

**大东七章，章八句。

. 四月

**序：《四月》，大夫刺幽王也。在位贪残，下国构祸，怨乱并兴焉。

四月维夏，六月徂暑。先祖匪人，胡宁忍予。

秋日凄凄，百卉具腓。乱离瘼矣，爰其适归。

冬日烈烈，飘风发发。民莫不谷，我独何害。

山有嘉卉，侯栗侯梅。废为残贼，莫知其尤。

相彼泉水，载清载浊。我日构祸，曷云能谷。

滔滔江汉，南国之纪。尽瘁以仕，宁莫我有。

匪鹑匪鸢，翰飞戾天。匪鳣匪鲔，潜逃于渊。

山有蕨薇，隰有杞桋。君子作歌，维以告哀。

**四月八章，章四句。

. 北山

**序：《北山》，大夫刺幽王也。役使不均，己劳于从事，而不得养其父母焉。

陟彼北山，言采其杞。偕偕士子，朝夕从事。王事靡盬，忧我父母。

溥天之下，莫非王土；率土之滨，莫非王臣。大夫不均，我从事独贤。

四牡彭彭，王事傍傍。嘉我未老，鲜我方将。旅力方刚，经营四方。

或燕燕居息，或尽瘁事国，或息偃在床，或不已于行。

或不知叫号，或惨惨劬劳，或栖迟偃仰，或王事鞅掌。

或湛乐饮酒，或惨惨畏咎，或出入风议，或靡事不为。

**北山六章，三章章六句，三章章四句。

. 无将大车

**序：《无将大车》，大夫悔将小人也。

无将大车，祇自尘兮。无思百忧，祇自疧兮。

无将大车，维尘冥冥。无思百忧，不出于颎。

无将大车，维尘雍兮。无思百忧，祇自重兮。

**无将大车三章，章四句。

. 小明

**序：《小明》，大夫悔仕于乱世也。

明明上天，照临下土。我征徂西，至于艽野。二月初吉，载离寒暑。心之忧矣，其毒大苦。念彼共人，涕零如雨。岂不怀归，畏此罪罟。

昔我往矣，日月方除。曷云其还？岁聿云莫。念我独兮，我事孔庶。心之忧矣，惮我不暇。念彼共人，眷眷怀顾。岂不怀归？畏此谴怒。

昔我往矣，日月方奥。曷云其还？政事愈蹙。岁聿云莫，采萧获菽。心之忧矣，自诒伊戚。念彼共人，兴言出宿。岂不怀归？畏此反覆。

嗟尔君子，无恒安处。靖共尔位，正直是与。神之听之，式谷以女。

嗟尔君子，无恒安息。靖共尔位，好是正直。神之听之，介尔景福。

**小明五章，三章章十二句，二章章六句。

. 鼓钟

**序：《鼓钟》，刺幽王也。

鼓钟将将，淮水汤汤，忧心且伤。淑人君子，怀允不忘。

鼓钟喈喈，淮水湝湝，忧心且悲。淑人君子，其德不回。

鼓钟伐鼛，淮有三洲，忧心且妯。淑人君子，其德不犹。

鼓钟钦钦，鼓瑟鼓琴，笙磬同音。以雅以南，以籥不僭。

**鼓钟四章，章五句。

. 楚茨

**序：《楚茨》，刺幽王也。政烦赋重，田莱多荒；饥馑降丧，民卒流亡，祭祀不飨，故君子思古焉。

楚楚者茨，言抽其棘。自昔何为？我艺黍稷。我黍与与，我稷翼翼。我仓既盈，我庾维亿。以为酒食，以享以祀。以妥以侑，以介景福。

济济跄跄，洁尔牛羊，以往烝尝。或剥或亨，或肆或将。祝祭于祊，祀事孔明，先祖是皇，神保是飨。孝孙有庆，报以介福，万寿无疆。

执爨踖踖，为俎孔硕，或燔或炙。君妇莫莫，为豆孔庶，为宾为客。献酬交错，礼仪卒度，笑语卒获。神保是格，报以介福，万寿攸酢。

我孔熯矣，式礼莫愆。工祝致告，徂赉孝孙。苾芬孝祀，神嗜饮食，卜尔百福，如几如式，既齐既稷，既匡既来。永锡尔极，时万时亿。

礼仪既备，钟鼓既戒。孝孙徂位，工祝致告。神具醉止，皇尸载起。鼓钟送尸，神保聿归。诸宰君妇，废彻不迟。诸父兄弟，备言燕私。

乐具入奏，以绥后禄。尔肴既将，莫怨具庆。既醉既饱，小大稽首。神嗜饮食，使君寿考。孔惠孔时，维其尽之。子子孙孙，勿替引之。

**楚茨六章，章十二句。

. 信南山

**序：《信南山》，刺幽王也。不能修成王之业，疆理天下，以奉禹功，故君子思古焉。

信彼南山，维禹甸之。畇畇原隰，曾孙田之。我疆我理，南东其亩。

上天同云，雨雪氛氛。益之以霢霂，既优既渥，既沾既足，生我百谷。

疆埸翼翼，黍稷彧彧。曾孙之穑，以为酒食。畀我尸宾，寿考万年。

中田有庐，疆埸有瓜。是剥是菹，献之皇祖。曾孙寿考，受天之祜。

祭以清酒，从以骍牡，享于祖考。执其鸾刀，以启其毛，取其血膋。

是烝是享，苾苾芬芬，祀事孔明。先祖是皇，报以介福，万寿无疆。

**信南山六章，章六句。

谷风之什，十篇五十四章，三百五十六句

第21卷 小雅-甫田之什***

. 甫田

**序：《甫田》，刺幽王也。君子伤今而思古焉。

倬彼甫田，岁取十千。我取其陈，食我农人。自古有年。今适南亩，或耘或耔，黍稷薿薿。攸介攸止，烝我髦士。

以我齐明，与我牺羊，以社以方。我田既臧，农夫之庆。琴瑟击鼓，以御田祖，以祈甘雨，以介我稷黍，以谷我士女。

曾孙来止，以其妇子，馌彼南亩，田畯至喜。攘其左右，尝其旨否。禾易长亩，终善且有。曾孙不怒，农夫克敏。

曾孙之稼，如茨如梁；曾孙之庾，如坻如京。乃求千斯仓，乃求万斯箱。黍稷稻粱，农夫之庆。报以介福，万寿无疆。

**甫田四章，章十句。

. 大田

**序：《大田》，刺幽王也。言矜寡不能自存焉。

大田多稼，既种既戒，既备乃事。以我覃耜，俶载南亩，播厥百谷，既庭且硕，曾孙是若。

既方既皂，既坚既好，不稂不莠。去其螟螣，及其蟊贼，无害我田稚。田祖有神，秉畀炎火。

有渰萋萋，兴雨祈祈，雨我公田，遂及我私。彼有不获稚，此有不敛穧；彼有遗秉，此有滞穗，伊寡妇之利。

曾孙来止，以其妇子，馌彼南亩，田畯至喜。来方禋祀，以其骍黑，与其黍稷。以享以祀，以介景福。

**大田四章，二章章八句，二章章九句。

. 瞻彼洛矣

**序：《瞻彼洛矣》，刺幽王也。思古明王，能爵命诸侯，赏善罚恶焉。

瞻彼洛矣，维水泱泱。君子至止，福禄如茨。韎韐有奭，以作六师。

瞻彼洛矣，维水泱泱。君子至止，鞞琫有珌。君子万年，保其家室。

瞻彼洛矣，维水泱泱。君子至止，福禄既同。君子万年，保其家邦。

**瞻彼洛矣三章，章六句。

. 裳裳者华

**序：《裳裳者华》，刺幽王也。古之仕者世禄，小人在位，则谗谄并进，弃贤者之类，绝功臣之世焉。

裳裳者华，其叶湑兮。我觏之子，我心写兮。我心写兮，是以有誉处兮。

裳裳者华，芸其黄矣。我觏之子，维其有章矣。维其有章矣，是以有庆矣。

裳裳者华，或黄或白。我觏之子，乘其四骆。乘其四骆，六辔沃若。

左之左之，君子宜之。右之右之，君子有之。维其有之，是以似之。

**裳裳者华四章，章六句。

. 桑扈

序**：《桑扈》，刺幽王也。君臣上下动无礼文焉。

交交桑扈，有莺其羽。君子乐胥，受天之祜。

交交桑扈，有莺其领。君子乐胥，万邦之屏。

之屏之翰，百辟为宪。不戢不难，受福不那。

兕觥其觩，旨酒思柔。彼交匪敖，万福来求。

**桑扈四章，章四句。

. 鸳鸯

**序：《鸳鸯》，刺幽王也。思古明王，交于万物有道，自奉养有节焉。

鸳鸯于飞，毕之罗之。君子万年，福禄宜之。

鸳鸯在梁，戢其左翼。君子万年，宜其遐福。

乘马在厩，摧之秣之。君子万年，福禄艾之。

乘马在厩，秣之摧之。君子万年，福禄绥之。

**鸳鸯四章，章四句。

. 頍弁

**序：《頍弁》，诸公刺幽王也。暴戾无亲，不能宴乐同姓，亲睦九族，孤危将亡，故作是诗也。

有頍者弁，实维伊何？尔酒既旨，尔肴既嘉。岂伊异人，兄弟匪他。茑与女萝，施于松柏。未见君子，忧心弈弈；既见君子，庶几说怿。

有頍者弁，实维何期？尔酒既旨，尔肴既时。岂伊异人，兄弟具来。茑与女萝，施于松上。未见君子，忧心怲怲；既见君子，庶几有臧。

有頍者弁，实维在首。尔酒既旨，尔肴既阜。岂伊异人，兄弟甥舅。如彼雨雪，先集维霰。死丧无日，无几相见。乐酒今夕，君子维宴。

**頍弁三章，章十二句。

. 车辖

**序：《车辖》，大夫刺幽王也。褒姒嫉妒，无道并进，谗巧败国，德泽不加于民。周人思得贤女以配君子，故作是诗也。

间关车之辖兮，思娈季女逝兮。匪饥匪渴，德音来括。虽无好友，式燕且喜。

依彼平林，有集维鷮。辰彼硕女，令德来教。式燕且誉，好尔无射。

虽无旨酒，式饮庶几；虽无嘉肴，式食庶几；虽无德与女，式歌且舞。

陟彼高冈，析其柞薪；析其柞薪，其叶湑兮。鲜我觏尔，我心写兮。

高山仰止，景行行止。四牡騑騑，六辔如琴。觏尔新昏，以慰我心。

**车辖五章，章六句。

. 青蝇

**序：《青蝇》，大夫刺幽王也。

营营青蝇，止于樊。岂弟君子，无信谗言。

营营青蝇，止于棘。谗人罔极，交乱四国。

营营青蝇，止于榛。谗人罔极，构我二人。

**青蝇三章，章四句。

. 宾之初筵

**序：《宾之初筵》，卫武公刺时也。幽王荒废，媟近小人，饮酒无度，天下化之。君臣上下，沉湎淫液，武公既入而作是诗也。

宾之初筵，左右秩秩。笾豆有楚，肴核维旅。酒既和旨，饮酒孔偕。钟鼓既设，举酬逸逸。大侯既抗，弓矢斯张。射夫既同，献尔发功。发彼有的，以祈尔爵。

籥舞笙鼓，乐既和奏。烝衎烈祖，以洽百礼。百礼既至，有壬有林。锡尔纯嘏，子孙其湛。其湛曰乐，各奏尔能。宾载手仇，室人入又。酌彼康爵，以奏尔时。

宾之初筵，温温其恭。其未醉止，威仪反反。曰既醉止，威仪幡幡。舍其坐迁，屡舞仙仙。其未醉止，威仪抑抑。曰既醉止，威仪怭怭。是曰既醉，不知其秩。

宾既醉止，载号载呶。乱我笾豆，屡舞僛僛。是曰既醉，不知其邮；侧弁之俄，屡舞傞傞。既醉而出，并受其福；醉而不出，是谓伐德。饮酒孔嘉，维其令仪。

凡此饮酒，或醉或否。既立之监，或佐之史。彼醉不臧，不醉反耻。式勿从谓，无俾大怠。匪言勿言，匪由勿语。由醉之言，俾出童羖。三爵不识．矧敢多又。

**宾之初筵五章，章十四句。

甫田之什十篇，三十九章，二百九十六句。

第22卷 小雅-鱼藻之什***

. 鱼藻

**

鱼在在藻，有颁其首。王在在镐，岂乐饮酒。

鱼在在藻，有莘其尾。王在在镐，饮酒乐岂。

鱼在在藻，依于其蒲。王在在镐，有那其居。

**鱼藻三章，章四句。

. 采菽

**序：《采菽》，刺幽王也。侮慢诸侯，诸侯来朝，不能锡命以礼数，征会之而无信义，君子见微而思古焉。

采菽采菽，筐之筥之。君子来朝，何锡予之？虽无予之，路车乘马。又何予之，玄衮及黼。

觱沸槛泉，言采其芹。君子来朝，言观其旗。其旗淠淠，鸾声嘒嘒。载骖载驷，君子所届。

赤芾在股，邪幅在下。彼交匪纾，天子所予。乐只君子，天子命之。乐只君子，福禄申之。

维柞之枝，其叶蓬蓬。乐只君子，殿天子之邦。乐只君子，万福攸同。平平左右，亦是率从。

泛泛杨舟，绋纚维之。乐只君子，天子葵之。乐只君子，福禄膍之。优哉游哉，亦是戾矣。

**采菽五章，章八句。

. 角弓

**序：《角弓》，父兄刺幽王也。不亲九族而好谗佞，骨肉相怨，故作是诗也。

骍骍角弓，翩其反矣。兄弟昏姻，无胥远矣。

尔之远矣，民胥然矣。尔之教矣，民胥效矣。

此令兄弟，绰绰有裕。不令兄弟，交相为愈。

民之无良，相怨一方，受爵不让，至于己斯亡。

老马反为驹，不顾其后。如食宜饇，如酌孔取。

毋教猱升木，如涂涂附。君子有徽猷，小人与属。

雨雪瀌瀌，见晛曰消。莫肯下遗，式居娄骄。

雨雪浮浮，见睍曰流。如蛮如髦，我是用忧。

**角弓八章，章四句。

. 菀柳

**序：《菀柳》，刺幽王也。暴虐无亲而刑罚不中，诸侯皆不欲朝，言王者之不可朝事也。

有菀者柳，不尚息焉。上帝甚蹈，无自匿焉。俾予靖之，后予极焉。

有菀者柳，不尚憩焉。上帝甚蹈，无自瘵焉。俾予静之，后予迈焉。

有鸟高飞，亦傅于天。彼人之心，于何其臻？曷予靖之，居以凶矜。

**菀柳三章，章六句。

. 都人士

**序：《都人士》，周人刺衣服无常也。古者长民，衣服不贰，从容有常，以齐其民，则民德归壹，伤今不复见古人也。

彼都人士，狐裘黄黄。其容不改，出言有章。行归于周，万民所望。

彼都人士，台笠缁撮。彼君子女，绸直如发。我不见兮，我心不说。

彼都人士，充耳琇实。彼君子女，谓之尹吉。我不见兮，我心苑结。

彼都人士，垂带而厉。彼君子女，卷发如虿。我不见兮，言从之迈。

匪伊垂之，带则有余。匪伊卷之，发则有旟。我不见兮，云何盱矣。

**都人士五章，章六句。

. 采绿

**：《采绿》，刺怨旷也。幽王之时多怨旷者也。

终朝采绿，不盈一匊。予发曲局，薄言归沐。

终朝采蓝，不盈一襜。五日为期，六日不詹。

之子于狩，言韔其弓。之子于钓，言纶之绳。

其钓维何？维鲂及鱮。维鲂及鱮，薄言观者。

**采绿四章，章四句。

. 黍苗

**序：《黍苗》，刺幽王也。不能膏润天下，卿士不能行召伯之职焉。

芃芃黍苗，阴雨膏之。悠悠南行，召伯劳之。

我任我辇，我车我牛。我行既集，盖云归哉。

我徒我御，我师我旅。我行既集，盖云归处。

肃肃谢功，召伯营之。烈烈征师，召伯成之。

原隰既平，泉流既清。召伯有成，王心则宁。

**黍苗五章，章四句。

. 隰桑

**序：《隰桑》，刺幽王也。小人在位，君子在野，思见君子，尽心以事之。

隰桑有阿，其叶有难。既见君子，其乐如何？

隰桑有阿，其叶有沃。既见君子，云何不乐？

隰桑有阿，其叶有幽。既见君子，德音孔胶。

心乎爱矣，遐不谓矣，中心藏之，何日忘之。

**隰桑四章，章四句。

. 白华

**序：《白华》，周人刺幽后也。幽王取申女以为后，又得褒姒而黜申后，故下国化之，以妾为妻，以孽代宗，而王弗能治，周人为之作是诗也。

白华菅兮，白茅束兮。之子之远，俾我独兮。

英英白云，露彼菅茅。天步艰难，之子不犹。

滮池北流，浸彼稻田。啸歌伤怀，念彼硕人。

樵彼桑薪，卬烘于煁。维彼硕人，实劳我心。

鼓钟于宫，声闻于外。念子懆懆，视我迈迈。

有鹙在梁，有鹤在林。维彼硕人，实劳我心。

鸳鸯在梁，戢其左翼。之子无良，二三其德。

有扁斯石，履之卑兮。之子之远，俾我疧兮。

**白华八章，章四句。

. 绵蛮

**序：《绵蛮》，微臣刺乱也。大臣不用仁心，遗忘微贱，不肯饮食教载之，故作是诗也。

绵蛮黄鸟，止于丘阿。道之云远，我劳如何。饮之食之，教之诲之。命彼后车，谓之载之。

绵蛮黄鸟，止于丘隅。岂敢惮行，畏不能趋。饮之食之，教之诲之。命彼后车，谓之载之。

绵蛮黄鸟，止于丘侧。岂敢惮行，畏不能极。饮之食之，教之诲之。命彼后车，谓之载之。

**绵蛮三章，章八句。

. 瓠叶

**序：《瓠叶》，大夫刺幽王也。上弃礼而不能行，虽有牲牢饔饩，不肯用也。故思古之人，不以微薄废礼焉。

幡幡瓠叶，采之亨之。君子有酒，酌言尝之。

有兔斯首，炮之燔之。君子有酒，酌言献之。

有兔斯首，燔之炙之。君子有酒，酌言酢之。

有兔斯首，燔之炮之。君子有酒，酌言酬之。

**瓠叶四章，章四句。

. 渐渐之石

**序：《渐渐之石》，下国刺幽王也。戎狄叛之，荆舒不至，乃命将率东征，役久病于外，故作是诗也。

渐渐之石，维其高矣。山川悠远，维其劳矣。武人东征，不皇朝矣。

渐渐之石，维其卒矣。山川悠远，曷其没矣。武人东征，不皇出矣。

有豕白蹢，烝涉波矣。月离于毕，俾滂沱矣。武人东征，不皇他矣。

**渐渐之石三章，章六句。

. 苕之华

**序：《苕之华》，大夫闵时也。幽王之时，西戎东夷，交侵中国，师旅并起，因之以饥馑。君子闵周室之将亡，伤己逢之，故作是诗也。

苕之华，芸其黄矣。心之忧矣，维其伤矣。

苕之华，其叶青青。知我如此，不如无生。

牂羊坟首，三星在罶，人可以食，鲜可以饱。

**苕之华三章，章四句。

. 何草不黄

**序：《何草不黄》，下国刺幽王也。四夷交侵中国，背叛用兵不息，视民如禽兽。君子忧之，故作是诗也。

何草不黄，何日不行。何人不将，经营四方。

何草不玄，何人不矜。哀我征夫，独为匪民。

匪兕匪虎，率彼旷野。哀我征夫，朝夕不暇。

有芃者狐，率彼幽草。有栈之车，行彼周道。

**何草不黄四章，章四句。

鱼藻之什十四篇，六十二章，三百二句。

第23卷 大雅-文王之什***

. 文王

**序：《文王》，文王受命作周也。

文王在上，于昭于天，周虽旧邦，其命维新。有周不显，帝命不时，文王陟降，在帝左右。

亹亹文王，令闻不已，陈锡哉周，侯文王孙子。文王孙子，本支百世，凡周之士，不显亦世。

世之不显，厥犹翼翼，思皇多士，生此王国。王国克生，维周之桢，济济多士，文王以宁。

穆穆文王，于缉熙敬止，假哉天命，有商孙子。商之孙子，其丽不亿，上帝既命，侯于周服。

侯服于周，天命靡常，殷士肤敏，裸将于京。厥作裸将，常服黼冔，王之荩臣，无念尔祖。

无念尔祖，聿修厥德，永言配命，自求多福。殷之未丧师，克配上帝，宜鉴于殷，骏命不易。

命之不易，无遏尔躬，宣昭义问，有虞殷自天。上天之载，无声无臭，仪刑文王，万邦作孚。

**文王七章章八句

. 大明

**序：《大明》，文王有明德，故天复命武王也。

明明在下，赫赫在上，天难忱斯，不易维王。天位殷适，使不挟四方。

挚仲氏任，自彼殷商，来嫁于周，曰嫔于京。乃及王季，维德之行。

大任有身，生此文王。维此文王，小心翼翼，昭事上帝，聿怀多福。厥德不回，以受方国。

天监在下，有命既集，文王初载，天作之合。在洽之阳，在渭之涘。

文王嘉止，大邦有子。大邦有子，伣天之妹，文定厥祥，亲迎于渭。造舟为梁，不显其光。

有命自天，命此文王，于周于京，缵女维莘。长子维行，笃生武王，保右命尔，燮伐大商。

殷商之旅，其会如林，矢于牧野，维予侯兴。上帝临女，无贰尔心。

牧野洋洋，檀车煌煌，驷騵彭彭，维师尚父。时维鹰扬，凉彼武王，肆伐大商，会朝清明。

**大明八章，四章章六句，四章章八句

. 绵

**序：《绵》，文王之兴，本由太王也。

绵绵瓜瓞，民之初生，自土沮漆。古公亶父，陶复陶穴，未有家室。

古公亶父，来朝走马，率西水浒，至于岐下。爰及姜女，聿来胥宇。

周原膴膴，堇荼如饴，爰始爰谋，爰契我龟。曰止曰时，筑室于兹。

乃慰乃止，乃左乃右，乃疆乃理，乃宣乃亩。自西徂东，周爰执事。

乃召司空，乃召司徒，俾立室家。其绳则直，缩版以载，作庙翼翼。

救之陾陾，度之薨薨，筑之登登，削屡冯冯。百堵皆兴，鼛鼓弗胜。

乃立皋门，皋门有伉，乃立应门，应门将将。乃立冢土，戎丑攸行。

肆不殄厥愠，亦不陨厥问，柞棫拔矣，行道兑矣。混夷駾矣，维其喙矣。

虞芮质厥成，文王蹶厥生。予曰有疏附，予曰有先后，予曰有奔奏，予曰有御侮。

**绵九章章六句

. 棫朴

**序：《棫朴》，文王能官人也。

芃芃棫朴，薪之槱之，济济辟王，左右趣之。

济济辟王，左右奉璋，奉璋峨峨，髦士攸宜。

淠彼泾舟，烝徒楫之，周王于迈，六师及之。

倬彼云汉，为章于天，周王寿考，遐不作人。

追琢其章，金玉其相，勉勉我王，纲纪四方。

**棫朴五章章四句

. 旱麓

**序：《旱麓》，受祖也，周之先祖，世修后稷公刘之业，大王王季，申以百福干禄焉。

瞻彼旱麓，榛楛济济，岂弟君子，干禄岂弟。

瑟彼玉瓒，黄流在中，岂弟君子，福禄攸降。

鸢飞戾天，鱼跃于渊，岂弟君子，遐不作人。

清酒既载，骍牡既备，以享以祀，以介景福。

瑟彼柞棫，民所燎矣，岂弟君子，神所劳矣。

莫莫葛藟，施于条枚，岂弟君子，求福不回。

**旱麓六章章四句

. 思齐

**序：《思齐》，文王所以圣也。

思齐大任，文王之母，思媚周姜，京室之妇。大姒嗣徽音，则百斯男。

惠于宗公，神罔时怨，神罔时恫。刑于寡妻，至于兄弟，以御于家邦。

雝雝在宫，肃肃在庙，不显亦临，无射亦保。肆戎疾不殄，烈假不瑕。

不闻亦式，不谏亦入。肆成人有德，小子有造。古之人无斁，誉髦斯士。

**思齐四章章六句，故言五章章六句，三章章四句。

. 皇矣

**序：《皇矣》，美周也，天监代殷，莫若周，周世世修德，莫若文王。

皇矣上帝，临下有赫，监观四方，求民之莫。维此二国，其政不获，维彼四国，爰究爰度。上帝耆之，憎其式廓，乃眷西顾，此维与宅。

作之屏之，其灾其翳，修之平之，其灌其栵。启之辟之，其柽其椐，攘之剔之，其棪其柘。帝迁明德，串夷载路，天立厥配，受命既固。

帝省其山，柞棫斯拔，松柏斯兑，帝作邦作对。自大伯王季，维此王季。因心则友，则友其兄。则笃其庆，载锡之光。受禄无丧，奄有四方。

维此王季，帝度其心。貊其德音，其德克明。克明克类，克长克君。王此大邦，克顺克比。比于文王，其德靡悔。既受帝祉，施于孙子。

帝谓文王，无然畔援。无然歆羡，诞先登于岸。密人不恭，敢距大邦。侵阮徂共，王赫斯怒。爰整其旅，以按徂旅。以笃于周祜，以对于天下。

依其在京，侵自阮疆，陟我高冈，无矢我陵。我陵我阿，无饮我泉，我泉我池，度其鲜原。居岐之阳，在渭之将，万邦之方，下民之王。

帝谓文王，予怀明德，不大声以色，不长夏以革。不识不知，顺帝之则，帝谓文王，询尔仇方。同尔兄弟，以尔钩援，与尔临冲，以伐崇墉。

临冲闲闲，崇墉言言，执讯连连，攸馘安安。是类是祃，是致是附，四方以无侮，临冲茀茀。崇墉仡仡，是伐是肆，是绝是忽，四方以无拂。

**皇矣八章章十二句

. 灵台

**序：《灵台》，民始附也，文王受命，而民乐其有灵德，以及鸟兽昆虫焉。

经始灵台，经之营之，庶民攻之，不日成之。

经始勿亟，庶民子来，王在灵囿，麀鹿攸伏。

麀鹿濯濯，白鸟翯翯，王在灵沼，于牣鱼跃。

虡业维枞，贲鼓维镛，于论鼓钟，于乐辟廱。

于论鼓钟，于乐辟廱，鼍鼓逢逢，蒙瞍奏公。

**灵台五章章四句

. 下武

**序：《下武》，继文也，武王有圣德，复受天命，能昭先人之功焉。

下武维周，世有哲王，三后在天，王配于京。

王配于京，世德作求，永言配命，成王之孚。

成王之孚，下土之式，永言孝思，孝思维则。

媚兹一人，应侯顺德，永言孝思，昭哉嗣服。

昭兹来许，绳其祖武，于万斯年，受天之祜。

受天之祜，四方来贺，于万斯年，不遐有佐。

**下武六章章四句

. 文王有声

**序：《文王有声》，继伐也，武王能广文王之声，卒其伐功也。

文王有声，遹骏有声，遹求厥宁，遹观厥成，文王烝哉。

文王受命，有此武功，既伐于崇，作邑于丰，文王烝哉。

筑城伊淢，作丰伊匹，匪棘其欲，遹追来孝，王后烝哉。

王公伊濯，维丰之垣，四方攸同，王后维翰，王后烝哉。

丰水东注，维禹之绩，四方攸同，皇王维辟，皇王烝哉。

镐京辟廱，自西自东，自南自北，无思不服，皇王烝哉。

考卜维王，宅是镐京，维龟正之，武王成之，武王烝哉。

丰水有芑，武王岂不仕，诒厥孙谋，以燕翼子，武王烝哉。

**文王有声八章章五句

文王之什十篇，六十六章，四百一十四句

t24第24卷 大雅-生民之什***

. 生民

**序：《生民》，尊祖也，后稷生于姜嫄，文武之功，起于后稷，故推以配天焉。

厥初生民，时维姜嫄，生民如何，克禋克祀，以弗无子。履帝武敏歆，攸介攸止，载震载夙，载生载育，时维后稷。

诞弥厥月，先生如达，不坼不副，无灾无害。以赫厥灵，上帝不宁，不康禋祀，居然生子。

诞置之隘巷，牛羊腓字之，诞置之平林，会伐平林。诞置之寒冰，鸟覆翼之，鸟乃去矣，后稷呱矣。

实覃实訏，厥声载路。诞实匍匐，克岐克嶷，以就口食，蓺之荏菽。荏菽旆旆，禾役穟穟，麻麦幪幪，瓜瓞唪唪。

诞后稷之穑，有相之道，茀厥丰草，种之黄茂。实方实苞，实种实袖，实发实秀，实坚实好。实颖实栗，即有邰家室。

诞降嘉种，维秬维秠，维穈维芑，恒之秬秠，是获是亩，恒之穈芑，是任是负，以归肇祀。

诞我祀如何，或舂或揄，或簸或蹂，释之叟叟。烝之浮浮，载谋载惟，取萧祭脂，取羝以軷。载燔载烈，以兴嗣岁。

卬盛于豆，于豆于登，其香始升，上帝居歆。胡臭亶时，后稷肇祀，庶无罪悔，以迄于今。

**生民八章，四章章十句，四章章八句

. 行苇

**序：《行苇》，忠厚也，周家忠厚，仁及草木，故能内睦九族，外尊事黄耇，养老乞言，以成其福禄焉。

敦彼行苇，牛羊勿践履，方苞方体，维叶泥泥。

戚戚兄弟，莫远具尔，或肆之筵，或授之几。

肆筵设席，授几有缉御，或献或酢，洗爵奠斝。

醓醢以荐，或燔或炙，嘉肴脾臄，或歌或咢。

敦弓既坚，四鍭既钧，舍矢既均，序宾以贤。

敦弓既句，既挟四鍭，四鍭如树，序宾以不侮。

曾孙维主，酒醴维醹，酌以大斗，以祈黄耇。

黄耇台背，以引以翼，寿考维祺，以介景福。

**行苇八章，章四句。故言七章，二章章六句，五章章四句。

. 既醉

**序：《既醉》，大平也，醉酒饱德，人有士君子之行焉。

既醉以酒，既饱以德，君子万年，介尔景福。

既醉以酒，尔肴既将，君子万年，介尔昭明。

昭明有融，高朗令终，令终有俶，公尸嘉告。

其告维何，笾豆静嘉，朋友攸摄，摄以威仪。

威仪孔时，君子有孝子，孝子不匮，永锡尔类。

其类维何，室家之壸，君子万年，永锡祚胤。

其胤维何，天被尔禄，君子万年，景命有仆。

其仆维何，厘尔女士，厘尔女士，从以孙子。

**既醉八章，章四句。

. 凫鹥

**序：《凫鹥》，守成也，太平之君子，能持盈守成，神祇祖考安乐之也。

凫鹥在泾，公尸来燕来宁，尔酒既清，尔肴既馨。公尸燕饮，福禄来成。

凫鹥在沙，公尸来燕来宜，尔酒既多，尔肴既嘉。公尸燕饮，福禄来为。

凫鹥在渚，公尸来燕来处，尔酒既湑，尔肴伊脯。公尸燕饮，福禄来下。

凫鹥在潨，公尸来燕来宗，既燕于宗，福禄攸降。公尸燕饮，福禄来崇。

凫鹥在亹，公尸来止熏熏，旨酒欣欣，燔炙芬芬。公尸燕饮，无有后艰。

**凫鹥五章，章六句

. 假乐

**序：《假乐》，嘉成王也。

假乐君子，显显令德，宜民宜人，受禄于天。保右命之，自天申之 。

干禄百福，子孙千亿。穆穆皇皇，宜君宜王。不愆不忘，率由旧章。

威仪抑抑，德音秩秩，无怨无恶，率由群匹。受福无疆，四方之纲。

之纲之纪，燕及朋友。百辟卿士，媚于天子。不解于位，民之攸塈。

**假乐四章，章六句。

. 公刘

**序：《公刘》，召康公戒成王也，成王将莅政，戒以民事，美公刘之厚于民，而献是诗也。

笃公刘，匪居匪康，乃场乃疆，乃积乃仓。乃裹糇粮，于橐于囊，思辑用光，弓矢斯张。干戈戚扬，爰方启行。

笃公刘，于胥斯原，既庶既繁，既顺乃宣。而无永叹，陟则在巘，复降在原。何以舟之，维玉及瑶，鞞琫容刀。

笃公刘，逝彼百泉，瞻彼溥原，乃陟南冈。乃觏于京，京师之野，于时处处，于时庐旅。于时言言，于时语语。

笃公刘，于京斯依，跄跄济济，俾筵俾几。既登乃依，乃造其曹，执豕于牢，酌之用匏。食之饮之，君之宗之。

笃公刘，既溥既长，既景乃冈，相其阴阳。观其流泉，其军三单，度其隰原，彻田为粮。度其夕阳，豳居允荒。

笃公刘，于豳斯馆，涉渭为乱，取厉取锻。止基乃理，爰众爰有，夹其皇涧，溯其过涧。止旅乃密，芮鞫之即。

**公刘六章，章十句。

. 泂酌

**序：《泂酌》，召康公戒成王也，言皇天亲有德，飨有道也。

泂酌彼行潦，挹彼注兹，可以餴饎。岂弟君子，民之父母。

泂酌彼行潦，挹彼注兹，可以濯罍。岂弟君子，民之攸归。

泂酌彼行潦，挹彼注兹，可以濯溉。岂弟君子，民之攸塈。

**泂酌三章，章五句。

. 卷阿

**序：《卷阿》，召康公戒成王也，言求贤用吉士也。

有卷者阿，飘风自南。岂弟君子，来游来歌，以矢其音。

伴奂尔游矣，优游尔休矣。岂弟君子，俾尔弥尔性，似先公酋矣。

尔土宇昄章，亦孔之厚矣。岂弟君子，俾尔弥尔性，百神尔主矣。

尔受命长矣，茀禄尔康矣。岂弟君子，俾尔弥尔性，纯嘏尔常矣。

有冯有翼，有孝有德，以引以翼。岂弟君子，四方为则。

颙颙卬卬，如圭如璋，令闻令望。岂弟君子，四方为纲。

凤凰于飞，翙翙其羽，亦集爰止。蔼蔼王多吉士，维君子使，媚于天子。

凤凰于飞，翙翙其羽，亦傅于天。蔼蔼王多吉人，维君子命，媚于庶人。

凤凰鸣矣，于彼高冈，梧桐生矣，于彼朝阳。菶菶萋萋，雝雝喈喈。

君子之车，既庶且多，君子之马，既闲且驰。矢诗不多，维以遂歌。

**卷阿十章，六章章五句，四章章六句。

. 民劳

**序：《民劳》，召穆公刺厉王也。

民亦劳止，汔可小康，惠此中国，以绥四方。无纵诡随，以谨无良，式遏寇虐，憯不畏明。柔远能迩，以定我王。

民亦劳止，汔可小休，惠此中国，以为民逑。无纵诡随，以谨惛怓，式遏寇虐，无俾民忧。无弃尔劳，以为王休。

民亦劳止，汔可小息，惠此京师，以绥四国。无纵诡随，以谨罔极，式遏寇虐，无俾作慝。敬慎威仪，以近有德。

民亦劳止，汔可小憩，惠此中国，俾民忧泄。无纵诡随，以谨丑厉，式遏寇虐，无俾正败。戎虽小子，而式弘大。

民亦劳止，汔可小安，惠此中国，国无有残。无纵诡随，以谨缱绻，式遏寇虐，无俾正反。王欲玉女，是用大谏。

**民劳五章，章十句。

. 板

**序：《板》，凡伯刺厉王也。

上帝板板，下民卒瘅，出话不然，为犹不远。靡圣管管，不实于亶，犹之未远，是用大谏。

天之方难，无然宪宪，天之方蹶，无然泄泄。辞之辑矣，民之洽矣，辞之怿矣，民之莫矣。

我虽异事，及尔同僚，我即尔谋，听我嚣嚣。我言维服，勿以为笑，先民有言，询于刍荛。

天之方虐，无然谑谑，老夫灌灌，小子跷跷。匪我言耄，尔用忧谑，多将熇熇，不可救药。

天之方懠，无为夸毗，威仪卒迷，善人载尸。民之方殿屎，则莫我敢葵，丧乱蔑资，曾莫惠我师。

天之牖民，如埙如篪，如璋如圭，如取如携。携无曰益，牖民孔易，民之多辟，无自立辟。

价人维藩，大师维垣，大邦维屏，大宗维翰。怀德维宁，宗子维城，无俾城坏，无独斯畏。

敬天之怒，无敢戏豫，敬天之渝，无敢驰驱。昊天曰明，及尔出王，昊天曰旦，及尔游衍。

**板八章，章八句。

生民之什十篇，六十五章，四百三十三句。

第25卷 大雅-荡之什***

. 荡

**序：《荡》，召穆公伤周室大坏也，厉王无道，天下荡荡无纲纪文章，故作是诗也。

荡荡上帝，下民之辟。疾威上帝，其命多辟。天生烝民，其命匪谌。靡不有初，鲜克有终。

文王曰咨，咨汝殷商 ，曾是强御，曾是掊克，曾是在位，曾是在服 。天降滔德，女兴是力。

文王曰咨，咨女殷商 ，而秉义类，强御多怼，流言以对，寇攘式内 。侯作侯祝，靡届靡究。

文王曰咨，咨女殷商 。女炰烋于中国，敛怨以为德。不明尔德，时无背无侧 。尔德不明，以无陪无卿。

文王曰咨，咨女殷商 。天不湎尔以酒，不义从式。既愆尔止，靡明靡晦 。式号式呼，俾昼作夜。

文王曰咨，咨女殷商 。如蜩如螗，如沸如羹。小大近丧，人尚乎由行 。内奰于中国，覃及鬼方。

文王曰咨，咨女殷商 。匪上帝不时，殷不用旧。虽无老成人，尚有典刑 。曾是莫听，大命以倾。

文王曰咨，咨女殷商 。人亦有言，颠沛之揭。枝叶未有害，本实先拨 。殷鉴不远，在夏后之世。

**荡八章，章八句。

. 抑

**序：《抑》，卫武公刺厉王，亦以自警也。

抑抑威仪，维德之隅，人亦有言，靡哲不愚。庶人之愚，亦职维疾，哲人之愚，亦维斯戾。

无竞维人，四方其训之，有觉德行，四国顺之。訏谟定命，远犹辰告，敬慎威仪，维民之则。

其在于今，兴迷乱于政，颠覆厥德，荒湛于酒。女虽湛乐，从弗念厥绍，罔敷求先王，克共明刑。

肆皇天弗尚，如彼泉流，无沦胥以亡。夙兴夜寐，洒埽庭内，维民之章。修尔车马，弓矢戎兵，用戒戎作，用逖蛮方。

质尔人民，谨尔侯度，用戒不虞。慎尔出话，敬尔威仪，无不柔嘉。白圭之玷，尚可磨也；斯言之玷，不可为也。

无易由言，无曰苟矣，莫扪朕舌，言不可逝矣。无言不仇，无德不报，惠于朋友，庶民小子。子孙绳绳，万民靡不承。

视尔友君子，辑柔尔颜，不遐有愆。相在尔室，尚不愧于屋漏，无曰不显，莫予云觏。神之格思，不可度思，矧可射思。

辟尔为德，俾臧俾嘉，淑慎尔止，不愆于仪。不僭不贼，鲜不为则。投我以桃，报之以李。彼童而角，实虹小子。

荏染柔木，言缗之丝，温温恭人，维德之基。其维哲人，告之话言，顺德之行，其维愚人。覆谓我僭，民各有心。

於乎小子，未知臧否，匪手携之，言示之事。匪面命之，言提其耳。借曰未知，亦既抱子。民之靡盈，谁夙知而莫成。

昊天孔昭，我生靡乐。视尔梦梦，我心惨惨。诲尔谆谆，听我藐藐。匪用为教，覆用为虐。借曰未知，亦聿既耄。

於乎小子，告尔旧止。听用我谋，庶无大悔。天方艰难，曰丧厥国。取譬不远，昊天不忒。回遹其德，俾民大棘。

**抑十二章，三章章八句，九章章十句。

. 桑柔

**序：《桑柔》，芮伯刺厉王也。

菀彼桑柔，其下侯旬，捋采其刘，瘼此下民。不殄心忧，仓兄填兮，倬彼昊天，宁不我矜。

四牡骙骙，旟旐有翩，乱生不夷，靡国不泯。民靡有黎，具祸以烬，於乎有哀，国步斯频。

国步蔑资，天不我将，靡所止疑，云徂何往。君子实维，秉心无竞，谁生厉阶，至今为梗。

忧心殷殷，念我土宇，我生不辰，逢天僤怒。自西徂东，靡所定处，多我觏痻，孔棘我圉。

为谋为毖，乱况斯削，告尔忧恤，诲尔序爵。谁能执热，逝不以濯，其何能淑，载胥及溺。

如彼溯风，亦孔之僾，民有肃心，荓云不逮。好是稼穑，力民代食，稼穑维宝，代食维好。

天降丧乱，灭我立王，降此蟊贼，稼穑卒痒。哀恫中国，具赘卒荒，靡有旅力，以念穹苍。

维此惠君，民人所瞻，秉心宣犹，考慎其相。维彼不顺，自独俾臧，自有肺肠，俾民卒狂。

瞻彼中林，甡甡其鹿，朋友已谮，不胥以谷。人亦有言，进退维谷。

维此圣人，瞻言百里，维彼愚人，覆狂以喜。匪言不能，胡斯畏忌。

维此良人，弗求弗迪，维彼忍心，是顾是复。民之贪乱，宁为荼毒。

大风有隧，有空大谷，维此良人，作为式谷。维彼不顺，征以中垢。

大风有隧，贪人败类，听言则对，诵言如醉。匪用其良，覆俾我悖。

嗟尔朋友，予岂不知而作，如彼飞虫，时亦弋获。既之阴女，反予来赫。

民之罔极，职凉善背，为民不利，如云不克。民之回遹，职竞用力。

民之未戾，职盗为寇，凉曰不可，覆背善詈。虽曰匪予，既作尔歌。

**桑柔十六章，八章章八句，八章章六句。

. 云汉

**序：《云汉》，仍叔美宣王也，宣王承厉王之烈，内有拨乱之志，遇灾而惧。侧身修行，欲销去之，天下喜于王化复行，百姓见忧，故作是诗也。

倬彼云汉，昭回于天，王曰於乎何辜。今之人，天降丧乱，饥馑荐臻，靡神不举，靡爱斯牲。圭璧既卒，宁莫我听。

旱既大甚，蕴隆虫虫，不殄禋祀，自郊徂宫。上下奠瘗，靡神不宗。后稷不克，上帝不临。耗斁下土，宁丁我躬。

旱既大甚，则不可推，兢兢业业，如霆如雷。周余黎民，靡有孑遗。昊天上帝，则不我遗。胡不相畏，先祖于摧。

旱既太甚，则不可沮，赫赫炎炎，云我无所。大命近止，靡瞻靡顾，群公先正，则不我助。父母先祖，胡宁忍予。

旱既太甚，涤涤山川，旱魃为虐，如惔如焚。我心惮暑，忧心如熏。群公先正，则不我闻。昊天上帝，宁俾我遁。

旱既太甚，黾勉畏去，胡宁瘨我以旱，憯不知其故。祈年孔夙，方社不莫，昊天上帝，则不我虞。敬恭明神，宜无悔怒。

旱既太甚，散无友纪，鞫哉庶正，疚哉冢宰。趣马师氏，膳夫左右。靡人不周，无不能止。瞻卬昊天，云如何里。

瞻卬昊天，有嘒其星，大夫君子，昭假无赢。大命近止，无弃尔成。何求为我，以戾庶正。瞻卬昊天，曷惠其宁。

**云汉八章，章十句。

. 崧高

**序：《崧高》，尹吉甫美宣王也，天下复平，能建国亲诸侯，褒赏申伯焉。

崧高维岳，骏极于天。维岳降神，生甫及申。维申及甫，维周之翰。四国于蕃，四方于宣。

亹亹申伯，王缵之事。于邑于谢，南国是式。王命召伯，定申伯之宅，登是南邦，世执其功。

王命申伯，式是南邦，因是谢人，以作尔庸。王命召伯，彻申伯土田。王命傅御，迁其私人。

申伯之功，召伯是营，有俶其城，寝庙既成。既成藐藐，王锡申伯，四牡跷跷，钩膺濯濯。

王遣申伯，路车乘马，我图尔居，莫如南土。锡尔介圭，以作尔宝，往近王舅，南土是保。

申伯信迈，王饯于郿，申伯还南，谢于诚归。王命召伯，彻申伯土疆，以峙其粻，式遄其行。

申伯番番，既入于谢，徒御啴啴。周邦咸喜，戎有良翰。不显申伯，王之元舅，文武是宪。

申伯之德，柔惠且直，揉此万邦，闻于四国。吉甫作诵，其诗孔硕，其风肆好，以赠申伯。

**崧高八章，章八句。

. 烝民

**序：《烝民》，尹吉甫美宣王也，任贤使能，周室中兴焉。

天生烝民，有物有则，民之秉彝，好是懿德。天监有周，昭假于下，保兹天子，生仲山甫。

仲山甫之德，柔嘉维则，令仪令色，小心翼翼。古训是式，威仪是力，天子是若，明命使赋。

王命仲山甫，式是百辟，缵戎祖考，王躬是保。出纳王命，王之喉舌，赋政于外，四方爰发。

肃肃王命，仲山甫将之，邦国若否，仲山甫明之。既明且哲，以保其身，夙夜匪解，以事一人。

人亦有言，柔则茹之，刚则吐之，维仲山甫，柔亦不茹，刚亦不吐，不侮矜寡，不畏强御。

人亦有言，德輶如毛，民鲜克举之，我仪图之。维仲山甫举之，爱莫助之，衮职有阙，维仲山甫补之。

仲山甫出祖，四牡业业，征夫捷捷，每怀靡及。四牡彭彭，八鸾锵锵，王命仲山甫，城彼东方。

四牡骙骙，八鸾喈喈，仲山甫徂齐，式遄其归。吉甫作诵，穆如清风，仲山甫永怀，以慰其心。

**烝民八章，章八句。

. 韩奕

**：《韩奕》尹吉甫美宣王也，能锡命诸侯。

奕奕梁山，维禹甸之，有倬其道，韩侯受命。王亲命之，缵戎祖考，无废朕命，夙夜匪解。虔共尔位，朕命不易，干不庭方，以佐戎辟。

四牡奕奕，孔修且张，韩侯入觐，以其介圭。入觐于王，王锡韩侯，淑旗绥章，簟茀错衡，玄衮赤舄，钩膺镂钖，鞟鞃浅幭，鞗革金厄。

韩侯出祖，出宿于屠，显父饯之，清酒百壶。其肴维何？炰鳖鲜鱼。其蔌维何？维笋及蒲。其赠维何？乘马路车。笾豆有且，侯氏燕胥。

韩侯取妻，汾王之甥。蹶父之子，韩侯迎止。于蹶之里，百两彭彭，八鸾锵锵，不显其光。诸娣从之，祁祁如云。韩侯顾之，烂其盈门。

蹶父孔武，靡国不到，为韩姞相攸，莫如韩乐。孔乐韩土，川泽訏訏，鲂鱮甫甫，麀鹿噳噳。有熊有罴，有猫有虎，庆既令居，韩姞燕誉。

溥彼韩城，燕师所完，以先祖受命，因时百蛮。王锡韩侯，其追其貊，奄受北国，因以其伯。实墉实壑，实亩实籍，献其貔皮，赤豹黄罴。

**韩奕六章，章十二句。

. 江汉

**序：《江汉》，尹吉甫美宣王也，能兴衰拨乱，命召公平淮夷。

江汉浮浮，武夫滔滔，匪安匪游，淮夷来求。既出我车，既设我旟，匪安匪舒，淮夷来铺。

江汉汤汤，武夫洸洸，经营四方，告成于王。四方既平，王国庶定，时靡有争，王心载宁。

江汉之浒，王命召虎，式辟四方，彻我疆土。匪疚匪棘，王国来极，于疆于理，至于南海。

王命召虎，来旬来宣，文武受命，召公维翰。无曰予小子，召公是似，肇敏戎公，用锡尔祉。

厘尔圭瓒，秬鬯一卣，告于文人，锡山土田。于周受命，自召祖命，虎拜稽首，天子万年。

虎拜稽首，对扬王休，作召公考，天子万寿。明明天子，令闻不已，矢其文德，洽此四国。

**江汉六章，章八句。

. 常武

**序：《常武》，召穆公美宣王也，有常德以立武事，因以为戒然。

赫赫明明，王命卿士，南仲大祖，大师皇父。整我六师，以修我戎。既敬既戒，惠此南国。

王谓尹氏，命程伯休父，左右陈行，戒我师旅。率彼淮浦，省此徐土，不留不处，三事就绪。

赫赫业业，有严天子，王舒保作，匪绍匪游。徐方绎骚，震惊徐方，如雷如霆，徐方震惊。

王奋厥武，如震如怒，进厥虎臣，阚如虓虎。铺敦淮濆，仍执丑虏，截彼淮浦，王师之所。

王旅啴啴，如飞如翰，如江如汉，如山之苞。如川之流，绵绵翼翼，不测不克，濯征徐国。

王犹允塞，徐方既来，徐方既同，天子之功。四方既平，徐方来庭，徐方不回，王曰还归。

**常武六章，章八句。

. 瞻卬

**序：《瞻卬》，凡伯刺幽王大坏也。

瞻卬昊天，则不我惠，孔填不宁，降此大厉。邦靡有定，士民其瘵，蟊贼蟊疾，靡有夷届。罪罟不收，靡有夷瘳。

人有土田，女反有之，人有民人，女覆夺之。此宜无罪，女反收之，彼宜有罪，女覆说之。哲夫成城，哲妇倾城。

懿厥哲妇，为枭为鸱。妇有长舌，维厉之阶。乱匪降自天，生自妇人。匪教匪诲，时维妇寺。

鞫人忮忒，谮始竟背，岂曰不极，伊胡为慝。如贾三倍，君子是识，妇无公事，休其蚕织。

天何以刺，何神不富，舍尔介狄，维予胥忌。不吊不祥，威仪不类，人之云亡，邦国殄瘁。

天之降罔，维其优矣，人之云亡，心之忧矣。天之降罔，维其几矣，人之云亡，心之悲矣。

觱沸槛泉，维其深矣，心之忧矣，宁自今矣。不自我先，不自我后，藐藐昊天，无不克巩。无忝皇祖，式救尔后。

**瞻卬七章，三章章十句，四章章八句。

. 召旻

**序：《召旻》，凡伯刺幽王大坏也。旻，闵也，闵天下无如召公之臣也。

旻天疾威，天笃降丧，瘨我饥馑，民卒流亡，我居圉卒荒。

天降罪罟，蟊贼内讧，昏椓靡共，溃溃回遹，实靖夷我邦。

皋皋訿訿，曾不知其玷，兢兢业业，孔填不宁，我位孔贬。

如彼岁旱，草不溃茂，如彼栖苴，我相此邦，无不溃止。

维昔之富，不如时。维今之疚，不如兹。彼疏斯稗，胡不自替，职兄斯引。

池之竭矣，不云自频，泉之竭矣，不云自中。溥斯害矣，职兄斯弘，不灾我躬。

昔先王受命，有如召公，日辟国百里，今也日蹙国百里。於乎哀哉，维今之人，不尚有旧。

**召旻七章，四章章五句，三章章七句。

荡之什十一篇，九十二章，七百六十九句。

第26卷 周颂-清庙之什***

. 清庙之什

**序：《清庙》，祀文王也，周公既成洛邑，朝诸侯率以祀文王焉。

於穆清庙，肃雝显相，济济多士，秉文之德，对越在天。骏奔走在庙，不显不承，无射于人斯。

**清庙一章八句。

. 维天之命

**序：《维天之命》，大平告文王也。

维天之命，於穆不已，於乎不显，文王之德之纯。假以溢我，我其收之，骏惠我文王，曾孙笃之。

**维天之命一章八句。

. 维清

**序：《维清》，奏象舞也。

维清缉熙，文王之典。肇禋，迄用有成，维周之祯。

**维清一章五句。

. 烈文

**序：《烈文》，成王即政，诸侯助祭也。

烈文辟公，锡兹祉福，惠我无疆，子孙保之。无封靡于尔邦，维王其崇之，念兹戎功，继序其皇之。无竞维人，四方其训之，不显维德，百辟其刑之，於乎前王不忘。

**文一章十三句。

. 天作

**序：《天作》，祀先王先公也。

天作高山，大王荒之。彼作矣，文王康之。彼徂矣，岐有夷之行。子孙保之。

**天作一章七句。

. 昊天有成

**序：《昊天有成》，命郊祀天地也。

昊天有成命，二后受之，成王不敢康，夙夜基命宥密。于缉熙，单厥心，肆其靖之。

**昊天有成命一章七句。

. 我将

**序：《我将》，祀文王于明堂也。

我将我享，维羊维牛，维天其右之。仪式刑文王之典，日靖四方。伊嘏文王，既右飨之。我其夙夜，畏天之威，于时保之。

**我将一章十句。

. 时迈

**序：《时迈》，巡守告祭柴望也。

时迈其邦，昊天其子之，实右序有周，薄言震之，莫不震叠。怀柔百神，及河乔岳，允王维后。明昭有周，式序在位。载戢干戈，载櫜弓矢。我求懿德，肆于时夏，允王保之。

**时迈一章十五句。

. 执竞

**序：《执竞》，祀武王也*。

执竞武王，无竞维烈，不显成康，上帝是皇。自彼成康，奄有四方，斤斤其明。钟鼓喤喤，磬管将将，降福穰穰，降福简简，威仪反反。既醉既饱，福禄来反。

**执竞一章十四句。

*注：正确应为｢祀武王｣，原文作｢祀文王｣有误。

. 思文

**序：《思文》，后稷配天也。

思文后稷，克配彼天，立我烝民，莫匪尔极。贻我来牟，帝命率育，无此疆尔界，陈常于时夏。

**思文一章八句。

清庙之什十篇，十章，九十五句。

第27卷 周颂-臣工之什***

. 臣工

**序：《臣工》，诸侯助祭遣于庙也。

嗟嗟臣工，敬尔在公，王厘尔成，来咨来茹。嗟嗟保介，维莫之春，亦又何求，如何新畬。于皇来牟，将受厥明，明昭上帝，迄用康年。命我众人，庤乃钱镈，奄观铚艾。

**臣工一章十五句。

. 噫嘻

**序：《噫嘻》，春夏祈谷于上帝也。

噫嘻成王，既昭假尔，率时农夫，播厥百谷。骏发尔私，终三十里，亦服尔耕，十千维耦。

**噫嘻一章八句。

. 振鹭

**序：《振鹭》，二王之后来助祭也。

振鹭于飞，于彼西雝，我客戾止，亦有斯容。在彼无恶，在此无斁，庶几夙夜，以永终誉。

**振鹭一章八句。

. 丰年

**序：《丰年》，秋冬报也。

丰年多黍多稌，亦有高廪，万亿及秭。为酒为醴，烝畀祖妣，以洽百礼，降福孔皆。

**丰年一章七句。

. 有瞽

**序：《有瞽》，始作乐而合乎祖也。

有瞽有瞽，在周之庭，设业设虡，崇牙树羽。应田县鼓，鞀磬柷圉。既备乃奏，箫管备举。喤喤厥声，肃雝和鸣，先祖是听。我客戾止，永观厥成。

**有瞽一章十三句。

. 潜

**序：《潜》，季冬荐鱼，春献鲔也。

猗与漆沮，潜有多鱼，有鳣有鲔，鲦鲿鰋鲤。以享以祀，以介景福。

**潜一章六句。

. 雝

**序：《雝》，禘大祖也。

有来雝雝，至止肃肃，相维辟公，天子穆穆。于荐广牡，相予肆祀。假哉皇考，绥予孝子。宣哲维人，文武维后。燕及皇天，克昌厥后。绥我眉寿，介以繁祉。既右烈考，亦右文母。

**雝一章十六句。

. 载见

**序：《载见》，诸侯始见乎武王庙也。

载见辟王，曰求厥章，龙旗阳阳，和铃央央。鞗革有鸧，休有烈光。率见昭考，以孝以享。以介眉寿，永言保之，思皇多祜。烈文辟公。绥以多福，俾缉熙于纯嘏。

**载见一章十四句。

. 有客

**序：《有客》，微子来见祖庙也。

有客有客，亦白其马。有萋有且，敦琢其旅。有客宿宿，有客信信，言授之絷，以絷其马。薄言追之，左右绥之。既有淫威，降福孔夷。

**有客一章十二句。

. 武

**序：《武》，奏大武也。

于皇武王，无竞维烈，允文文王，克开厥后。嗣武受之，胜殷遏刘，耆定尔功。

**武一章七句。

臣工之什十篇，十章，一百六句。

第28卷 周颂-闵予小子之什***

. 闵予小子

**序：《闵予小子》，嗣王朝于庙也。

闵予小子，遭家不造，嬛嬛在疚。於乎皇考，永世克孝。念兹皇祖，陟降庭止。维予小子，夙夜敬止。於乎皇王，继序思不忘。

**闵予小子一章十一句。

. 访落

**序：《访落》，嗣王谋于庙也。

访予落止，率时昭考，於乎悠哉，朕未有艾。将予就之，继犹判涣。维予小子，未堪家多难。绍庭上下，陟降厥家。休矣皇考，以保明其身。

**访落一章十二句。

. 敬之

**序：《敬之》，群臣进戒嗣王也。

敬之敬之，天维显思，命不易哉，无曰高高在上。陟降厥士，日监在兹。维予小子，不聪敬止。日就月将，学有缉熙于光明。佛时仔肩，示我显德行。

**敬之一章十二句。

. 小毖

**序：《小毖》，嗣王求助也。

予其惩，而毖后患，莫予荓蜂，自求辛螫。肇允彼桃虫，拚飞维鸟。未堪家多难，予又集于蓼。

**小毖一章八句。

. 载芟

**序：《载芟》，春籍田而祈社稷也。

载芟载柞，其耕泽泽，千耦其耘，徂隰徂畛。侯主侯伯，侯亚侯旅，侯强侯以。有嗿其馌，思媚其妇，有依其士。有略其耜，俶载南亩。播厥百谷，实函斯活。驿驿其达，有厌其杰。厌厌其苗，绵绵其麃。载获济济，有实其积。万亿及秭。为酒为醴，烝畀祖妣，以洽百礼。有飶其香，邦家之光。有椒其馨，胡考之宁。匪且有且，匪今斯今，振古如兹。

**载芟一章三十一句。

. 良耜

**序：《良耜》，秋报社稷也。

畟畟良耜，俶载南亩，播厥百谷，实函斯活。或来瞻女，载筐及筥，其饷伊黍，其笠伊纠。其镈斯赵，以薅荼蓼。荼蓼朽止，黍稷茂止。获之挃挃，积之栗栗，其崇如墉，其比如栉。以开百室。百室盈止，妇子宁止，杀时犉牡，有救其角，以似以续，续古之人。

**良耜一章二十三句。

. 丝衣

**序：《丝衣》，绎宾尸也，高子曰，灵星之尸也。

丝衣其紑，载弁俅俅，自堂徂基，自羊徂牛，鼐鼎及鼒。兕觥其觩，旨酒思柔，不吴不敖，胡考之休。

**丝衣一章九句。

. 酌

**序：《酌》，告成大武也，言能酌先祖之道，以养天下也。

于铄王师，遵养时晦，时纯熙矣，是用大介。我龙受之，跷跷王之造，载用有嗣。实维尔公允师。

**酌一章九句。

. 桓

**序：《桓》，讲武类祃也，桓武志也。

绥万邦，娄丰年。天命匪解，桓桓武王，保有厥士。于以四方，克定厥家。于昭于天，皇以间之。

**桓一章九句。

. 赉

**序：《赉》，大封于庙也。赉，予也，言所以锡予善人也。

文王既勤止，我应受之。敷时绎思，我徂维求定。时周之命，于绎思。

**赉一章六句。

. 般

**序：《般》，巡守而祀四岳河海也。

于皇时周，陟其高山，嶞山乔岳，允犹翕河。敷天之下，裒时之对，时周之命。

**般一章七句。

闵予小子之什十一篇，十一章，百三十七句。

第29卷 鲁颂-駉之什***

. 駉

**序：《駉》，颂僖公也，僖公能遵伯禽之法，俭以足用，宽以爱民，务农重谷，牧于坰野，鲁人尊之，于是季孙行父请命于周，而史克作是颂。

駉駉牡马，在坰之野。薄言駉者，有驈有皇。有骊有黄，以车彭彭。思无疆，思马斯臧。

駉駉牡马，在坰之野。薄言駉者，有骓有駓。有骍有骐，以车伾伾。思无期，思马斯才。

駉駉牡马，在坰之野。薄言駉者，有驒有骆。有骝有雒，以车绎绎。思无斁，思马斯作。

駉駉牡马，在坰之野。薄言駉者，有骃有騢。有驔有鱼，以车祛祛。思无邪，思马斯徂。

**駉四章章八句。

. 有駜

**序：《有駜》，颂僖公君臣之有道也。

有駜有駜，駜彼乘黄。夙夜在公，在公明明。振振鹭，鹭于下，鼓咽咽，醉言舞，于胥乐兮。

有駜有駜，駜彼乘牡。夙夜在公，在公饮酒。振振鹭，鹭于飞，鼓咽咽，醉言归，于胥乐兮。

有駜有駜，駜彼乘駽。夙夜在公，在公载燕。自今以始，岁其有，君子有谷，诒孙子，于胥乐兮。

**有駜三章章九句。

. 泮水

**序：《泮水》，颂僖公能修泮宫也。

思乐泮水，薄采其芹。鲁侯戾止，言观其旗。其旗茷茷，鸾声哕哕。无小无大，从公于迈。

思乐泮水，薄采其藻。鲁侯戾止，其马跷跷。其马跷跷，其音昭昭。载色载笑，匪怒伊教。

思乐泮水，薄采其茆。鲁侯戾止，在泮饮酒。既饮旨酒，永锡难老。顺彼长道，屈此群丑。

穆穆鲁侯，敬明其德。敬慎威仪，维民之则。允文允武，昭假烈祖。靡有不孝，自求伊祜。

明明鲁侯，克明其德。既作泮宫，淮夷攸服。矫矫虎臣，在泮献馘。淑问如皋陶，在泮献囚。

济济多士，克广德心。桓桓于征，狄彼东南。烝烝皇皇，不吴不扬。不告于讻，在泮献功。

角弓其觩，束矢其搜。戎车孔博，徒御无斁。既克淮夷，孔淑不逆。式固尔犹，淮夷卒获。

翩彼飞鸮，集于泮林。食我桑黮，怀我好音。憬彼淮夷，来献其琛。元龟象齿，大赂南金。

**泮水八章章八句。

. 閟宫

**序：《閟宫》，颂僖公能复周公之宇也。

閟宫有恤，实实枚枚。赫赫姜嫄，其德不回。上帝是依，无灾无害，弥月不迟。是生后稷，降之百福。黍稷重穋，稙稚菽麦，奄有下国，俾民稼穑。有稷有黍，有稻有秬，奄有下土，缵禹之绪。

后稷之孙，实维大王。居岐之阳，实始翦商。至于文武，缵大王之绪。致天之届，于牧之野，无贰无虞，上帝临女。敦商之旅，克咸厥功。

王曰叔父，建尔元子，俾侯于鲁，大启尔宇，为周室辅。乃命鲁公，俾侯于东，锡之山川，土田附庸。周公之孙，庄公之子。龙旗承祀，六辔耳耳。春秋匪解，享祀不忒。皇皇后帝，皇祖后稷。

享以骍牺，是飨是宜，降福既多。周公皇祖，亦其福女。秋而载尝，夏而楅衡，白牡骍刚，牺尊将将。毛炰胾羹，笾豆大房，万舞洋洋，孝孙有庆。俾尔炽而昌，俾尔寿而臧，保彼东方，鲁邦是常。不亏不崩，不震不腾，三寿作朋，如冈如陵。公车千乘，朱英绿縢，二矛重弓。公徒三万，贝胄朱綅，烝徒增增。戎狄是膺，荆舒是惩，则莫我敢承。俾尔昌而炽，俾尔寿而富，黄发台背，寿胥与试。俾尔昌而大，俾尔耆而艾，万有千岁，眉寿无有害。

泰山岩岩，鲁邦所詹。奄有龟蒙，遂荒大东。至于海邦，淮夷来同，莫不率从，鲁侯之功。

保有凫绎，遂荒徐宅，至于海邦，淮夷蛮貊。及彼南夷，莫不率从。莫敢不诺，鲁侯是若。

天锡公纯嘏，眉寿保鲁，居常与许，复周公之宇。鲁侯燕喜，令妻寿母，宜大夫庶士，邦国是有，既多受祉，黄发儿齿。

徂来之松，新甫之柏，是断是度，是寻是尺。松桷有舄，路寝孔硕，新庙奕奕，奚斯所作。孔曼且硕，万民是若。

**閟宫八章，二章章十七句，一章十二句，一章三十八句，二章章八句，二章章十句。

駉四篇，二十三章，二百四十三句。

第30卷 商颂***

. 那

**序：《那》，祀成汤也。微子至于戴公，其间礼乐废坏，有正考甫者，得《商颂》十二篇于周之大师，以《那》为首。

猗与那与，置我鞀鼓。奏鼓简简，衎我烈祖。汤孙奏假，绥我思成。鞀鼓渊渊，嘒嘒管声。既和且平，依我磬声。于赫汤孙，穆穆厥声。庸鼓有斁，万舞有奕。我有嘉客，亦不夷怿。自古在昔，先民有作，温恭朝夕，执事有恪。顾予烝尝，汤孙之将。

**那一章二十二句。

. 烈祖

**序：《烈祖》，祀中宗也。

嗟嗟烈祖，有秩斯祜。申锡无疆，及尔斯所，既载清酤，赉我思成。亦有和羹，既戒既平。鬷假无言，时靡有争，绥我眉寿，黄耇无疆。约軧错衡，八鸾鸧鸧，以假以享，我受命溥，将自天降康，丰年穰穰。来假来飨，降福无疆。顾予烝尝，汤孙之将。

**烈祖一章二十二句。

. 玄鸟

**序：《玄鸟》，祀高宗也。

天命玄鸟，降而生商，宅殷土芒芒。古帝命武汤，正域彼四方。方命厥后，奄有九有。商之先后，受命不殆，在武丁孙子。武丁孙子，武王靡不胜。龙旗十乘，大糦是承。邦畿千里，维民所止，肇域彼四海。四海来假，来假祁祁。景员维河，殷受命咸宜，百禄是何。

**玄鸟一章二十二句。

. 长发

**序：《长发》，大禘也。

浚哲维商，长发其祥，洪水芒芒，禹敷下土方，外大国是疆，幅陨既长。有娀方将，帝立子生商。

玄王桓拨，受小国是达，受大国是达，率履不越，遂视既发。相土烈烈，海外有截。

帝命不违，至于汤齐。汤降不迟，圣敬日跻。昭假迟迟，上帝是祗，帝命式于九围。

受小球大球，为下国缀旒，何天之休。不竞不絿，不刚不柔，敷政优优，百禄是遒。

受小共大共，为下国骏厖，何天之龙。敷奏其勇，不震不动，不戁不竦，百禄是总。

武王载旆，有虔秉钺，如火烈烈，则莫我敢曷。苞有三蘖，莫遂莫达，九有有截。韦顾既伐，昆吾夏桀。

昔在中叶，有震且业，允也天子，降予卿士。实维阿衡，实左右商王。

**长发七章，一章八句，四章章七句，一章九句，一章六句。

. 殷武

**序：《殷武》，祀高宗也。

挞彼殷武，奋伐荆楚，深入其阻，裒荆之旅。有截其所，汤孙之绪。

维女荆楚，居国南乡，昔有成汤，自彼氐羌，莫敢不来享，莫敢不来王，曰商是常。

天命多辟，设都于禹之绩。岁事来辟，勿予祸适，稼穑匪解。

天命降监，下民有严，不僭不滥，不敢怠遑，命于下国，封建厥福。

商邑翼翼，四方之极，赫赫厥声，濯濯厥灵，寿考且宁，以保我后生。

陟彼景山，松柏丸丸，是断是迁，方斫是虔，松桷有梴，旅楹有闲，寝成孔安。

**殷武六章，三章章六句，二章章七句，一章五句。

那五篇，十六章，百五十四句。